Абулҳасан Ҳарақоний – UFQ\nTOPICS:Абулҳасан Ҳарақонийаҳли илмларАҳли илмлар хақида маълумотисломолтин силсилатариқаттасаввуфуламоларшариат\n18.01.2018 | 139\nАбулҳасан Ҳарақоний (933 – 1037 йй.) – инсоният тарихида катта фаолият юритган буюк азиз-авлиёларнинг биридир. У зот ҳозирги давримизда бутун дунё олимлари, зиёлилари томонидан энг илғор, ижобий ва тараққиётга етакловчи деб тан олинган “Хожагон – Нақшбандия” тасаввуф тариқатининг вужудга келишига фундаментал асослар яратган зотлар кетма-кетлигининг еттинчи поғонасида туради. Мана ўша, кўпчилик томонидан олтин силсила деб ҳам аталувчи рўйхат:\nМуҳаммад саллаллоҳу алайҳи вассалам;\n2. Абу Бакр Сиддиқ ;\n3. Салмон Форсий ;\n4. Қосим ибн Муҳаммад\n5. Жаъфар Содиқ;\n6. Боязид Бистомий;\n7. Абулҳасан Ҳарақоний;\n8. Абу Али Формадий;\n9. Юсуф Ҳамадоний;\n10. Хожа Абдуҳолиқ Ғиждувоний;\n11. Хожа Ориф Ревгорий:\n12. Хожа Маҳмуд Анжир Фағнавий;\n13. Хожа Али Ромитоний;\n14. Муҳаммад Бобо Самосий;\n15. Ҳазрат Сайид Амир Кулол;\n16. Ҳазрат Баҳоуддин Нақшбанд.\nТўлиқ исми Абулҳасан Али ибн Салмон бўлган ушбу зот 933-йилда ҳозир Эрон ҳудудига кирувчи Ҳарақон қишлоғида туғилган.\nУ ёшлик чоғлариданоқ ҳаёт қонунларини, ўзини ўраб турган муҳитнинг қандайлигини беихтиёр таҳлил қилар эди. Мактабни битиргач, у янада кенгроқ билим олишга интилди. Чунки, оламни, дунёни ва Яратганни тўлиқ англаш учун фақат ва фақат билим зарурлигини ҳис қилди.\nШунинг учун, у энг етук уламолардан дарс олишга тиришди. Турли фанларни ўрганди. Охир-оқибатда энг олий фан – тасаввуф эканлигига амин бўлди. Чунки, уни ўрганиб, етуклик даражасига чиққан кимса, ҳаёт жараёнига жуда улкан таъсир кўрсатиши мумкинлигини тушуниб етганди.\nШунинг учун, у шу соҳада фаолият юритаётган шайхларга, хусусан Абул Аббос Қассобга муридлик қилди. Унинг хонақоҳида тарбияланди. Вақт ўтиб, юқори поғоналарга эришиб, шайхлик ҳирқасини кийди. Лекин, у ўз билимидан қониқмади. Ўз устида мустақил ишлай бошлади. Унда увайсийлик хислати уйғонди. Натижада, Абулҳасан энг зўр устоз ва энг буюк авлиёлардан бўлмиш Боязид Бистомий руҳидан дарс олишга қарор қилди.\nУ ўз ўлкасини тарк этиб, унча узоқ бўлмаган Бистомга боради. Шу ерда Боязиднинг мақбарасида хизматга тутиниб, унга ўн икки йил увайсиёна шогирдликка тутинди. Яъни, буюк пирнинг руҳидан дарслар олди. Натижада, тариқатда янада юксак даражага чиқди, Ҳаққа яқинлашди. Қутб ва ғавс деб тан олинди. Шунинг учун, Абулҳасан Ҳарақоний ўзининг асосий пири деб шайх Боязид Бистомийни тан олган ва олтин силсилада ундан кейинги ҳалқада туради.\n(Қутб – тасаввуф шайхларига бериладиган энг олий унвон. Тасаввуфда юксак даражага етган авлиёлар. Ҳар бир даврнинг ўз қутби бўлиб, улар ҳар замонда мавжуд бўладилар. Уларнинг қалби Муҳаммад (а.с) қалби билан алоқадор бўлади.\nҒавс – бу ҳам Қутб даражасига етган валий бўлиб, ёрдам берувчи, мададкор деган маъноларни англатади.)\nАбулҳасан Ҳарақоний баланд бўйли, ранги оқ, пешонаси кенг, юзи думалоқроқ, кўзлари катта-катта, нигоҳи ўткир инсон бўлган. Гапларни аниқ, мазмунини тушунарли қилиб ифодалаган.\nЗамондошлари, ёши улуғ билимдонлар унинг феъл-атворини Боязид Бистомийникига ўхшатишган. Ана шу руҳий пири каби, Абулҳасаннинг фикрлари асосли ва мантиқий бўлган, унинг қалбида Яратганга нисбатан улкан иштиёқ ва ҳаяжонли муҳаббат мустаҳкам жойлашган.\nҲарақоний ҳамиша бечораҳол одамларга қўлидан келганча ёрдам берган. “Турон ва Шом оралиғида кимнингнидир оёғига зирапча кирса, у менинг оёғимга киргандек, кимдир оёғини тошга уриб олса, уни худди ўзим урганимдек ҳис қиламан. Мен ўша одамларнинг оғриғини сезаман. Кимнингнидир юраги ғам-ғуссага тўлса, менинг қалбим ҳам қийнала бошлайди”, деган экан у.\nАбулҳасан Ҳарақонийнинг мутасаввуф замондошлари ҳам кўп бўлган. Улар қаторига Абулқосим Кушайрий, устози Абул Аббос Қассоб ва Абусаид Меҳнавий кабиларни киритиш мумкин. Шунингдек, унинг хонақоҳига Султон Маҳмуд Ғазнавий келиб турган. Ҳамда Абу Али ибн Сино билан мулоқотлар қилиб турган.\n“Кашф ул-маҳжуб” асарида, муаллиф Али ибн Усмон Хужвирий тасаввуф вакили Абулқосим Кушайрийнинг ушбу сўзларини ёзиб қолдирган: “Мен шайх Абулҳасанни зиёрат қилиш учун Ҳарақонга бордим. Ҳузурига кирганимда, унинг буюклик уфуриб турган ҳайбатидан ва ўткир нигоҳидан шундай таассурот олдимки, тилим лол бўлиб, гапиролмай қолдим. Ҳаттоки, Яратганнинг олдида бирор гуноҳим бўлса, У мени жазолаяптимикан, деган хаёлга ҳам бордим”.\nАбул Аббос Қассоб айтганки: “Ҳарақоний тасаввуфга икки янги талабни, яъни сафарлар ва зиёратлар қилиб туриш зарурлигини киритди”.\nШайх Абулҳасаннинг шогирдларидан бири Абдулла Ансорий ўзидан “Манозил ус-сайрин” асарини қолдирган. Бу китобда, у тасаввуфдаги ҳол ва мақом тушунчаларига ойдинлик киритган. Ва устози ҳақида қуйидаги жумлаларни ёзган: “Мен Ҳадисни, Фиқҳни ва бошқа диний билимларни жуда кўп устозлардан ўргандим. Тасаввуфни эса Абулҳасан Ҳарақонийдан ўргандим. Агар мен бу шариф зотни учратмаганимда, Маърифат даражасига чиқолмаган бўлардим”.\nЖИҲАТЛАРИ ВА ҲИКМАТЛАРИ\nҲарақоний инсоннинг ҳақиқий вазифаси – Яратганнинг берган вазифасини адо этишдан иборатдир, деб таъкидлаган. У, “Ҳар бир одам ўз ишини пухтароқ қилишга интилади. Масалан, олим эрталаб уйғонар экан, ўз билимини оширишни ўйлайди. Зоҳид ўз дилидаги Оллоҳ олдидаги қўрқувни қандай кучайтиришни мўлжаллайди. Мен эса, бирон бир мусулмоннинг қалбига қандай қувонч солсам экан, деб ният қиламан”, деб такрорлаб юрган.\nБундан ташқари, Шайх Абулҳасан яна бир фикрни олға сурган. Яъни, “Банда Оллоҳни ёдга олганда, Мавло ҳам унга катта эътибор қилади. Бу ҳолатни ҳар бир инсон бутун вужуди билан ҳис қилиши керак! Шунинг учун, Яратганни эсланаётган дақиқаларда, бошқа мазмундаги суҳбатларга аралашиш мумкин эмас. Бу теран ғоядир”.\nҲарақоний, авлиё аёл Робия Адавия ва бошқа тасаввуф вакилларининг фикрларига ўхшаш, ўзининг жаннат ва дўзах ҳақида ҳам ўз қарашларини ифодалаган. У айтганки, “Жаннат ва дўзах Оллоҳ томонидан яратилган. Уларни инкор этмайман. Лекин, жаннатга интилмайман, дўзаҳдан қўрқмайман. Сабаби, менинг ошиқишим фақат Яратган Зотгадир”.\n“Ҳеч ким ўз билими билан мақтаниши керак эмас! – деган у, шунингдек. – Инсоннинг билими ошган сари, у деярли ҳеч нарсани билмаслигини сезиб бораверади. Ана шу ҳолат – айни ҳақиқатдир. Одам жуда кўп ўқиб-ўрганиб, оқибатда ўзининг ҳеч нарса билмаслигини билиши – ҳақиқий билимдир”.\nШайх Абулҳасан душманлик, ёвлар билан курашиш тўғрисида эса қуйидагича фикр билдирган: “Одамлар билан дўст тутиниш, яқин бўлиш, улар билан келишиб яшаш лозим. Фақат, нафсгагина душманлик қилиб, у билан курашиш даркор”.\nБойликка интилиб яшашни, Ҳарақоний сояга ўхшатган: “Олтин-кумушнинг ортидан югурсанг, у сенинг ҳукмдорингдир. Агар, унга эътибор қилмасанг, сен унинг ҳукмдорисан”.\nАбулҳасан Ҳарақоний ўз кунини иккига бўлган. Кундуз кунни одамларга ёрдам бериш билан, тунни эса Оллоҳга ибодат қилиш билан ўтказиш керак, деб ҳисоблаган. Яна уқтирганки, инсон беш вақт намоз ўқиб, барча талаб этилган ибодатларни бажо этиб юрса-ю, лекин дилида Оллоҳдан ўзга қизиқишлар ҳукмрон бўлса, бундай қалб ўликдир. Тоза қалбда маҳлуқлар, яъни яратилган зотлар ва нарсалар бўлмаслиги даркор. Хатти-ҳаракатлар фақат Мавло учун қилинса, улар жуда гўзал хатти-ҳаракатлардир.\nШайх Абулҳасаннинг фикрича, қуйидаги уч шартни бажариб яшаш – Яратганнинг муҳаббатига сазовар этади. Яъни, сахийлик, раҳмдиллик ва одамларга боғланиб қолмаслик.\nҲарақоний жамиятда, қотиллик қилувчилардан ташқари, яна икки зараркунанда гуруҳ мавжудлигини айтган.\nБиринчиси, мол-дунёга ўч бўлган дин одами; иккинчиси, билимсиз сўфий.\nШайх Абулҳасан ҳам ҳалол луқмага катта эътибор қаратган. Инсон ўз қўли билан ризқ-насиба топиши даркорлигини уқтирган.\nАйримлар ундан сўрашган: “Ҳазрат! Сўфийлар қандай одамлар? Нега улар махсус кийимларда юрадилар?”\nУ жавоб берган: “Сўфий жунли ҳирқа кийиб, кунуззукун жойнамозда ўтирадиган кимса эмас, ҳар холда. Жуда кўпчиликда ҳирқа ва жойнамоз мавжуд. Тасаввуф поғоналарига махсус кийимлар кийиб, турли ибодатларни адо этиш билан чиқилмайди. Сўфий ўз жисмини маҳв ҳолатига яқинлаштириб, ҳаётини фанога бағишлаган зотдир. Унинг қалби ғоят мусаффо бўлиши шарт. Махсус кийимдан нима фойда? Агар гап ҳирқада ва танаввул қилинадиган таомда бўлса, эшакка ҳам шундай жунли кийим кийдириб, тариқ билан боқиб, уларни ҳам сўфий қилиш мумкин бўлиб қоларди-ку?”\nҲарақоний, айниқса, қалб тозалигига катта эътибор берган. Бир куни унинг ҳузурига бир одам келиб:\n– Ҳазрат! Мен сўфийликни ўқимоқчиман, шунинг учун менга махсус ҳирқа берсангиз! – дебди.\nШайх унга жавоб берибди\n– Эркак киши рўмол ўраса, аёл бўлиб қолмаганидек, сен ҳирқа кийиб дарҳол сўфийга айланмайсан. Аввал, қалбингни тозалаш билан машғул бўл!\nАбулҳасан Ҳарақонийнинг фикрича, мутассаввуф деб, кундузи қуёшга, кечаси ойга муҳтож бўлмайдиган кимсани айтиш мумкин. Тасаввуф – ҳаёт ташвишларидан, жисмоний талаблардан ҳоли, йўқлик ҳолатидир.\nБир куни у муридларидан сўрабди.\n– Қани, айтинг-чи, дунёдаги энг гўзал нарса нима?\nҲеч бир шогирд қониқарли жавоб беролмагач, ўзи сўз қотибди.\n– Энг гўзал нарса – Оллоҳнинг номини бетиним зикр этиб турган қалбдир! Кимки, қалбида Мавлони бирор сония ҳам ёдидан чиқармаса, унинг бутун вужуди ҳам Яратганга талпиниб туради. Мавло ҳам унга муҳаббат билан боқади.\nУшбу маълумотлар ҳам Ҳарақонийга тегишли:\n– Қалбингиз ҳақиқатни сўзлайди.\n– Вазифаларингизни Оллоҳ учун бажаринг.\n– Айрим одамлар учун, яъни хўжакўрсинга қилган ишларингизнинг ижобий натижаси йўқ.\nШайхнинг яна бошқа маслаҳатлари ҳам мавжуд:\n“Ҳаётнинг асл маъносини ҳис этиш учун ҳар куни ҳаёлан ўлганингизни тасаввур қилинг, сўнг тирилинг. Шунда, ушбу жонли ҳаётнинг асл маъносига ва қадрига ета бошлайсиз”.\nАбулҳасан Ҳарақонийнинг ранж ва ранжитишлар тўғрисида ҳам ўз фалсафаси бор. У айтади: «Одам бу соҳада уч хил бўлади:\n1. Сен уни хафа қилмасанг ҳам, у сени ранжитаберади.\n2. Сен уни хафа қилсанг, жавобан у сени ранжитади.\n3. Сен уни хафа қилсанг, у бу ишингга жавоб бермайди, сени ранжитмайди.\nКимки, кун бўйи ҳеч бир мўъминни ранжитмаган бўлса, у ушбу вақтни Расулуллоҳ билан ўтказган ҳисобланади. Кимки, кун мобайнида биргина мўъминни хафа қилган бўлса ҳам, Мавло унинг шу кунги ибодатларини қабул қилмайди».\nШайхнинг яна бир ҳикмати эътиборга лойиқ:\n“Агар, Яратганнинг бир томчи раҳмати устингга тушса, бу дунёда ҳеч кимга муҳтожлигинг қолмайди”.\nҲарақонийнинг қуйидаги фикри ҳам ўз даврида машҳур бўлган. Лекин, ҳозир ҳам ўз аҳамиятини йўқотмаган:\n“Вафот этиб кетган жуда кўп инсонлар бор, лекин уларни ҳалқ тез-тез эслаб, кўз олдига келтириб туради. Гўё тирикдеклар. Ва аксинча, айримлар худди гўрга кириб кетгандеклар, чунки уларни ҳеч ким умуман эсламайди, тилига олмайди, лекин улар тириклар, ер юзида юрибдилар”.\nШайх кўпчиликни қизиқтирувчи бир ҳолат ҳақида ҳам ўз фикрини билдириб кетган: “Уйингизга қўл узатиб келган гадойга албатта бирор нарса беринг, хаттоки ўзгадан қарз олиб бўлса ҳам”.\nАбулҳасан Ҳарақоний дўст танлашга эътибор беришни талаб қилади: “Дунёпараст кимсалар билан дўст бўлманг. Улардан воз кечинг. Сиз учун энг яхши дўст – Яратган Зотдир”.\nАбулҳасан Ҳарақоний фалсафий рубоийлар ҳам ёзган. Қуйида уларнинг бирини келтираман.\nАзалнинг сирини на сен билурсан ва на мен,\nБу асар ҳарфини на сен билурсан ва на мен.\nПарданинг орқаси суҳбат жойимиз, гар билсанг –\nПарда тушиб кетса, на сен қолурсан ва на мен.\nМанба: Фейсбук тармоғидаги “ЎЗБEКИСТОН ТАРИХИ. ИСТОРИЯ УЗБEКИСТАНА. HISTORY OF UZBEKISTAN” гуруҳи саҳифасидан олинди.\nБу тарих. Тарихдан сабоқ, ибрат олинади. Шунингдек, бу тўқима эртак ёки ҳикоя эмас. Ичидаги маълумотлар жуда оз ва тўлиқ эмас, балки хатолари ҳам бўлиши мумкин. Ушбу материал юзасидан оҳирги аниқ хулосани аҳли илмлар, мутахассислар бергани тўғри бўлади.\nДарҳақиқат, мазкур мақолани эълон қилишдан мақсад, бугун аҳли илмларни таржимаи холи, илмий даражаси ва х.к. талаб этиладиган бошқа маълумотлар борми?- деган масалани кўтариш. Аниқроғи, агар бўлса, бугунги аҳборот технологиялари тараққий этиб, инсонлар ҳаётида муҳим ўрин тутиб турган бир замонда, нима учун шуни электрон шаклини омма эътиборига ҳавола этиш мумкин эмас?!\nБалким, шунда айрим кишиларимиз ўзлари ҳурмат ва эҳтиром кўрсатиб келаётган, лекин фақат виртуал оламда таниган устозлари хақида аниқ маълумотга эга бўлиб, оддий мантиқий саволларга жавоб беришлари учун имконият туғилар?\nБу мулоҳазаларни ёзишга сабаб, яқинда телекўрсатувда ишитрок этиш учун таклиф этилган муҳтарам Домлаларимиздан бирлари хақида, титрларда уларга хос бўлмаган мақомда, оммага танилган номларидан бошқача тарзда маълумот берилган. Ўз навбатида, муҳтарам Домлани устоз деб тан олган шогирдларидан бири ижтимоий тармоқларда телевидения ходимларига нисбатан ўзига хос равишда эътирозларини билдирган. “Қарс икки қўлдан чиқади”-деган мантиқга ёндашиб, масала кўриб чиқиладиган бўлинса, бу ерда телевидения маъсул ходимларининг ҳам айби йўқ эмас. Бироқ, телевидения ходимларига бари айбни юклаб қўйиш ҳам адолатдан бўлмаса керак, чунки, эътироз билдириб турган ўша шогирдларида ҳам аҳли илмлар хақида аниқ маълумот мавжуд бўлмаган. Акс ҳолда, мантиқсиз бахс-мунозаларларга чек қўйилар эди.\nХуллас, бугун диёримиз ва ундан ташқарида бўлган ислом уламолари ва умуман аҳли илмлар хақида маълумотлар базасини шакллантириш пайти келган кўринади. Шунда қисман бўлсада, юқоридаги каби келгусида содир бўлиши мумкин бўлган хатоликларнинг олди олинар ва эътирозлар асосли бўлар эди. Бундан ташқари, диёримиз мусулмон аҳли ва ҳатто исломга эътиқод қилмайдиганлар ҳам, асл ислом олимлари хақида маълумот олиш учун қулай имкониятга эга бўлар эди.


Суперлига 3 августдан давом этади » Lochinlar.UZ\n» Суперлига » Суперлига 3 августдан давом этади\nСуперлига 3 августдан давом этади\n3 августга қадар жамоаларда бугунги кундаги вазият ҳақида етарлича хулоса чиқариш, касалланган футболчиларга ғамхўрлик қилиш ва уларни оёққа турғазишда имконият бўлади. 3 августдан бошлаб эса эҳтимолий касалланиши мумкин бўлган футболчилар масаласи билан шуғулланиш учун СЭОА ёрдамида алоҳида комиссия тузилади. Бунда касалланган футболчи билан яқин мулоқотда бўлганлар тарихи ўрганилади ва улар белгиланган тартибда изоляцияга олинади. Футболчиларга ва клублар персоналларига машғулотлардан ташқари вақтларда бир-бирларидан масофа сақлаш тавсия этилади. Зеро жамоанинг кейинги натижаларига бу ўз таъсирини кўрсатади. Ҳар бир клуб асосий таркибида 45 нафаргача футболчи рўйхатдан ўтказилганидан келиб чиқиб, эҳтимолий касалланган футболчилар майдонга туша олмаса, уларнинг ўрни бошқа футболчилар билан тўлдирилади. Яъни, карантин қоидаларига қатъий амал қилган ва интизоми кучли бўлган клублар бундан табиийки ютади.скачать dle 10.4фильмы бесплатно


“Ким ватанга содиқ бўлса, мендирман ўша!” шиори остида тадбир ташкил этилди – Международный аэропорт «Термез»\n08.01.2021 Без рубрики No comments\n“Ким ватанга содиқ бўлса, мендирман ўша!” шиори остида тадбир ташкил этилди\nТермиз халқаро аэропортида “Ватанпарварлик ойлиги” доирасида маънавий-маърифий, маданий ва спорт тадбирлари ўтказилаяпти. Ўзбекистон Республикаси Қуролли Кучлари ташкил этилганлигининг 29 йиллиги ва 14-январь – “Ватан ҳимоячилари куни” муносабати билан ташкил этилган тадбирда Термиз туманидаги ҳарбий қисм хизматчилари ҳам таклиф этилди. Унда аэропорт директори ўринбосари Н.Джаббаров, ёшлар иттифоқи етакчиси Ж.Имомов, ҳарбий қисм ёшлар иттифоқи етакчиси А.Турғуновлар сўнгги йилларда қуролли кучларимиз чинакам маънода мамлакатимиз барқарорлиги ва тараққиётининг мустаҳкам кафолатига айланиб бораётганлигини таъкидлаб, ватан ҳимоячилари куни муносабати билан ҳарбий хизматчиларни табриклашди. Шундан сўнг тадбирнинг бадиий қисмига навбат берилди. Тадбир якунида Термиз халқаро аэропорти раҳбарияти томонидан ҳарбий қисм кутубхонаси учун китоблар жамланмаси совға қилинди.


Саакашвили Украинада яна бир масъул лавозимни эгаллайди\n16:13 / 12.06.2015\nОдесса вилояти губернатори, собиқ Грузия президенти Михаил Саакашвили Украинада яқинда ташкил этилажак давлат корхоналарини ислоҳ қилиш назорат кенгашига раҳбарлик қилади. Бу ҳақда РИА Новости мухбирига иқтисодий тараққиёт ва савдо вазири Айварас Абрамавичус маълум қилди.\n“Биз ислоҳотлар назорат кенгашини яратмоқдамиз. Унда улкан тажрибага эга экспертлар гуруҳи ишлайди. Улар Украинани билади, мамлакат олдида турган вазифаларни яхши англайди, ислоҳотлар муваффақияти учун ишлашга тайёр”, – деди вазир.\nКенгаш давлат корхоналарини ислоҳ қилиш жараёнининг самарадорлиги устидан назоратни амалга оширади. Янги орган, шунингдек, бошқарув структурасини ислоҳ қилишни, хусусийлаштириш ва аудит ишлари амалга оширишни ўз зиммасига олади.\nКенгаш ишига хорижий мутахассислар ҳам жалб қилинади. Таъкидланишича, Саакашвили кенгаш фаолиятида коррупцияга қарши курашга биринчи даражали эътибор қаратади.


Уларнинг иккови ҳам умрини адабиётга бахшида қилиб яшади. Уларнинг иккови ҳам ҳаётдаги майда-чуйда ғийбатларга, икир-чикирларга эътиборсиз ҳолда ўз мақсади сари интилди ва садоқатли шогирдларини ҳам шунга даъват қилди. Уларнинг иккови ҳам тўғрисўз, адолатли инсон эди.\nТурсунбой Адашбоев камина учун отамдай қадрли инсон эди. У киши билан ўсмирлик йилларимда хат орқали танишганман. Мактаб партасида қоралаб, унга йўлланган илк мактубимга илова қилиб ўн икки варақли кўк дафтарда машқларимни ҳам жўнатган эдим. Турсунбой ака ўша хатимни ва машқларимни авайлаб сақлаб қўйгани сабаб хонадонига борганимда уни тез-тез ўқиб, беғубор ўқувчилик йилларимни эслаб турардим. Ўша хатим қанчалик таъсирли ёзилганини билмадим-у, лекин устознинг ўзи ҳам «кўк дафтар битиклари»ни ҳеч қачон унутмади, ундаги дил изҳорларини ҳамиша эслаб, гапириб юрарди. Ҳатто 2011 йилда «Академнашр»да чоп қилинган «Шодлик ҳиди» китобимга ёзган сўзбошига ҳам «Кўкдафтарнинг сирлари» деб сарлавҳа қўйди.\nЎша илк мактубим Турсунбой Адашбоев ва камина ўртасидаги устоз-шогирдлик муносабатларининг мустаҳкам тамал тошига айланди.\n1989 йилнинг 17 ноябрида ҳарбий хизматга жўнаб кетдим. Биз Тошкентгача поездда бордик. Аэропортга боргач, устознинг ишхонасига сим қоқдим, ҳамкасблари Турсунбой аканинг меҳнат таътилида экани ва туғилиб ўсган қишлоғига кетганини айтишди. Соғинчларга тўлган юрак билан аэропортдан Хабаровскка учиб кетдик.\nАскарликнинг дастлабки икки ойи Приморскда, сўнг Амурск вилоятида кечди. Бир жойдан иккинчи жойга кўчаётиб, у ерда қолаётган қадрдон дўстларимдан номимга хат келса, менга жўнатинглар, дея илтимос қилардим. Ниҳоят, Хабаровскнинг Бичиха посёлкасидаги ҳарбий қисмга муқимроқ ўрнашганимда Амурскда қолган тошҳовузлик туркман биродаримдан жўнатма келди. Унинг ичида менинг номимга келган хатлар бор экан. Қувончим ичимга сиғмай кетди, чунки икки ой ичида Турсунбой акадан икки марта мактуб келган экан. Уларни шоша-пиша очиб ўқий бошладим. Муаллиф ўз хатида ҳол-аҳвол сўрагач, хизмат жараёнида китоб ўқишга имкониятим бор ёки йўқлигини сўрабди. Китоб бу ерда сув билан ҳаводай зарурлигини айтиб дарҳол жавоб ёздим. Орадан чамаси бир ойлар вақт ўтиб номимга бир қучоқ жўнатма келди. Аскар дўстларим қанд-қурс, писта, туршак бўлса керак, деб ўйлаб дарров атрофимда жам бўлишди. Очиб қараганда, турли китобларни кўриб ҳайрон қолишди. Устоз юборган китоблар орасида Анвар Обиджон, Ҳамза Имонбердиев, Абдураҳмон Акбар, Николай Носов ва ўзининг «Уч бўталоқ ва сирли қовоқ» номли китоблари бор экан. Уларнинг аксариятига муаллифлар дасхати битилган эди. Икки йил давомида бу китобларни мазза қилиб ўқиб юрдим. Бундай жўнатмалар икки азиз устозларим: Турсунбой Адашбоев ва Матназар Абдулҳакимдан кейинчалик ҳам келиб турди.\nГарчи ёзишмаларимиз беш-олти йиллаб давом этган бўлса-да, устоз билан 1991 йилнинг октябрь ойи бошларида Узоқ Шарқдан ҳарбий хизматни тамомлаб қайтишда илк бора дийдорлашганман. Ўшанда устоз «Юлдузча» нашриётида фаолият юритар эди. Саккиз соатлик парвоздан сўнг самолёт азиз Ватанимиз пойтахтига келиб қўнгач, тўппа-тўғри «Юлдузча» нашриёти жойлашган Буюк Турон кўчаси 41-уйга йўл олдим. Бу ерда Анвар Обиджон, Ҳамза Имонбердиев ва Абдураҳмон Акбар мени жуда яхши кутиб олишди. Турсунбой ака қаергадир иш билан кетган экан, туш пайти келиб қолдилар. Илк дийдорлашув ана шу лаҳзада насиб этди.\n— Мана, уйга ҳам соғ-омон қайтяпсиз, эндиги режалар қандай? — дея сўради Турсунбой ака.\nОлдимда режа ва мақсадларим мавҳумлигича ётарди.\n— Ота-онамнинг ёнида бўлиб, дала юмушларига қарашарман, — деб жавоб бердим устозга.\n— Ёзда ўқишга топширинг, сиз, албатта, ўқишингиз керак, — деди Турсунбой ака.\nЁзда юз истиҳола билан ота-онамдан рухсат олиб Тошкент давлат университети (ҳозирги ЎзМУ)нинг журналистика факультетига ўқишга кириш учун ҳужжат топширгани пойтахтга отландим. Тақдир сийлаб, талаба бўлдим. Ана шундан эътиборан Турсунбой ака Тошкентдаги энг яқин, энг дилдош инсонимга айланди. Бўш қолдим деганимча, устознинг ҳузурига отланаман, машқларимни кўрсатаман, маслаҳатлар оламан, гоҳо чўзилиб кетган мулоқотларда ҳаёт ва унинг турли синовлари борасида гурунглашардик.\nТалабалик йилларим Турсунбой ака мендек қўли юпқа талабанинг илк китобини «Чўлпон» нашриёти ҳисобидан чиқариб ва унга мўмайгина қалам ҳақи ёзилишига кўмаклашганининг ўзида устознинг юксак одамийлик жиҳатлари кўзга ташланиб турарди.\nМард, тўғрисўз, болалардек беғубор, латифагўй бу инсон обрў, мансаб ва унвонпарастликдан йироқ эди. Устоз ҳамиша яхши асарлар ёзиш ва уларни ўқувчиларга туҳфа қилиш ўзининг асосий вазифаси эканини унутмади.


LeEco компанияси раҳбари нақд пуллар етишмовчилиги ҳақида маълум қилди\n11:35 / 08.11.2016\nХитойнинг LeEco компанияси раҳбари Цзя Юитинг замонавий технологиянинг барча соҳаларида (смартфонлардан электрокарларгача) олға илдамлаш учун нақд пуллар етишмовчилиги ҳақида маълум қилди. Бу ҳақида Bloomberg Technology хабар берди.\nХодимларига битилган узун мактубда Цзя Юитинг акционерлар олдида узр сўраган ва ўз даромадларини қисқартириш ҳамда компанияни нисбатан меъёрий ўсишга ўтказишга ваъда берган.\n"Ҳеч бир компаниянинг биздаги каби тажрибаси бўлмаган: ҳозир бир вақтнинг ўзида ҳам муз, ҳам олов даври. Биз кўр-кўрона олдинга қараб интиляпмиз. Биз глобал стратегиямиз иш беришига ҳаддан ташқари ишонамиз. Шу билан бирга бизнинг капиталимиз ва ресурсларимиз деярли чекланган".\nЦзя Юитинг, LeEco директорлар кенгаши раҳбари\nЦзя дастур харажатларини қисқартиришга доир чора-тадбирлар, мижозлар учун субсидияларни камайтириш ва янги эмас, мавжуд корхоналарга диққатни қаратишга алоҳида тўхталди.\nФонд бозори бунга ҳозирча LeEco акцияларининг рекорд даражада қулаши билан жавоб қайтарди.\nLeEco сўнгги ойлар давомида кўплаб бозорларда фаол реклама кампаниясини олиб борди. Бу вақт ичида у дастлаб Россияда ўзининг офлайн-дўкони очилиши ҳақида эълон қилди ва 15 октябрда мазкур ғояни ҳақиқатга айлантирди. Шунингдек компания раҳбари Россия (ivi) ва Украина (Megogo) видеосервисларини харид қилиш режаси ҳақида сўзлаб берди.\nрежалар LeEco Цзя Юитинг\nҚишлоқ хўжалиги маҳсулотларини қайта ишлаш лойиҳаларига қанча маблағ сарфланади?


Италия А Сериясининг 34-турига келиб чемпион номи аниқ бўлди. Иккинчи ўринда бораётган «Аталанта» меҳмонда «Сассуоло» билан дуранг ўйнади ва чемпион бўлиш учун назарий имкониятни йўқотди. Шу тариқа Миланнинг «Интер» клуби 19-марта Италия чемпиони деган номни қўлга киритди.\nҲозирда «Интер»да 82 очко бор, «Аталанта»да эса 69 очко. Энди бергамоликлар қолган 4 ўйинда енгиб, «Интер» барча ўйинларни ютқазса ҳам миланликларга етиб олиш имконсиз. Шу тариқа Антонио Конте мураббийлигидаги «Интер» клуби «Ювентус»нинг А Сериядаги гегемонлигига чек қўйди. Охирги марта 2010/11 йилги мавсумда «Милан» Италия чемпиони бўлган, шундай кейин фақат «Ювентус» А Серияда ғолиб бўлиб келаётганди. Қизиғи, 2012 йилда «Ювентус»нинг гегемонлигини мураббий сифатида айнан Антони Конте бошлаб берганди. Мураббий 9 йил ўтиб «Интер» билан ўзи бошлаган гегемонликни тўхтатди.\n«Интер» охирги марта 2010 йил Жозе Моуриньо бошчилигида Италия чемпиони бўлганди. Ўшанда жамоа чемпионат ва кубокдан ташқари ЕЧЛда ҳам ғолиб бўлиб, олтин требл қайд этади. Унгача «Интер» кетма-кет 5 йил Италия чемпиони бўлган.\nМаълумот учун, А Серияда чемпион бўлиш бўйича «Ювентус» яққол пешқадам ҳисобланади (36 марта). Ҳозиргача «Интер» ва «Милан» 18 тадан соврин билан иккинчиликни бўлишиб турганди. «Интер» бу ғалабадан кейин 19 та скудетто билан ҳамшаҳарини ортда қолдирди. Кейинги ўринда 9 та чемпионлик билан «Женоа» бормоқда.\nА Серия. Учта пенальти, четлатиш, автогол. Куадрадонинг дубли «Ювентус»га «Интер» устидан муҳим ғалаба келтирди


Газета Норма маслахатчи / 2015 год / № 48 / Суд иши\nБуюртмачи (ХК) ва пудратчи (МЧЖ) 2015 йил июлида 750 минг сўмлик фирма бланкалари ва ташриф карточкаларини тайёрлаш шартномасини тузишди. Унинг шартларига кўра буюртмачи 5 иш куни мобайнида пудратчига бутун буюртманинг ҳақини олдиндан тўлаш ҳамда бланкалар ва ташриф карточкаларининг оригинал-макетларини топшириш мажбуриятини олди. Бундан ташқари, шартномада оригинал-макетлар тақдим этилмаган тақдирда пудратчининг уларни тарафлар келишиб белгилайдиган қўшимча ҳақ эвазига тайёрлаб бериш мажбуриятини зиммасига олиши назарда тутилди. Буюртмачи оригинал-макетларни улар тасдиқлаш учун тақдим этилган пайтдан бошлаб 5 иш куни мобайнида кўриб чиқиши ва имзолаши керак эди. Пудратчи олдиндан ҳақ тўланган ва оригинал-макетлар олингандан кейин 10 кун ичида ишни бажариш мажбуриятини олган.\nБелгиланган муддатларда буюртмачи буюртма ҳақини тўлади ва 10 иш кунидан кейин пудратчидан фирма бланкалари ва ташриф карточкаларини талаб қилди. Пудратчи унга оригинал-макетлар тақдим этилмаганлиги сабабли уларни тайёрлашга киришмаганлигини айтди ва уларни юборишларини сўради.\nПудратчининг важларига қўшилмаган буюртмачи 2015 йил августда хўжалик судига шартномани бекор қилиш ва тўланган 750 минг сўмни қайтариш, шунингдек 1 302 400 сўм давлат божи* ва 7 200 сўм почта харажатларини тўлаш талаби билан мурожаат қилди.\n– Биз ўз мажбуриятларимизни тўлиқ бажардик ва белгиланган муддатларда олдиндан ҳақни тўлалигича амалга оширдик. Пудратчи эса фирма бланкалари ва ташриф карточкаларининг оригинал-макетлари тақдим этилмаганлигини важ қилиб, ўз мажбуриятларини бажармади. Бироқ шартномада агар биз оригинал-макетларни тақдим этмасак, пудратчи уларни тарафлар келишиб белгилайдиган қўшимча тўлов эвазига ўзлари тайёрлашга мажбурлиги назарда тутилган. У мазкур мажбуриятни бажармаганлиги боис даъвони қондиришингизни сўраймиз.\n– Ҳақиқатан ҳам, буюртмачи олдиндан ҳақни ўз вақтида ва тўлиқ ҳажмда тўлади. Бироқ шартномада маҳсулотга доир оригинал-макетларни бериш мажбурияти унинг зиммасига юкланган эди. Буюртмачи уни бажармади. Бизнинг мажбуриятимизга келсак, агар буюртмачи бизга оригинал-макетларни тақдим этмаган тақдирда, биз унинг топшириғига кўра тарафлар келишиб белгилайдиган қўшимча ҳақ эвазига уларни тайёрлаш мажбуриятини ўз зиммамизга оламиз. Бироқ ташаббус буюртмачидан чиқиши керак эди. Буюртмачи бизга оригинал-макетларни тайёрлашни топширмаган. Биз буюртмачи тақдим этган тасдиқланган ёки ўзимиз тайёрлаган оригинал-макетлар бўйича буюртмани алоҳида ҳақ эвазига бажаришга тайёрмиз.\nБиринчи инстанция суди иш материалларини ўрганиб, даъвогарнинг важ-далиллари ва жавобгарнинг эътирозларини тинглаб ҳамда муҳокама қилиб, қонун ҳужжатларининг қоидаларини таҳлил қилиб, ХКнинг шартномани бекор қилиш ва тўланган 750 минг сўм, шунингдек давлат божи (1 302 400 сўм) ва почта харажатларини (7 200 сўм) қайтариш тўғрисидаги даъвосини қондириш учун асослар тасдиғини топмади. Фуқаролик кодексининг 382 ва 644-моддаларига асосланиб, суд даъвогарнинг даъво талабларини қондиришни рад этди. Апелляция ва кассация инстанцияларида иш кўрилмади.\nАгар ФКда, бошқа қонунларда ёки шартномада бошқача тартиб назарда тутилган бўлмаса, шартнома ФКнинг 382-моддасига асосан тарафларнинг келишувига мувофиқ ўзгартирилиши ва бекор қилиниши мумкин. Тарафлардан бирининг талаби билан шартнома суднинг ҳал қилув қарорига кўра фақат қуйидаги ҳолларда ўзгартирилиши ёки бекор қилиниши мумкин:\nТарафлардан бирининг шартномани бузиши иккинчи тарафга у шартнома тузишда умид қилишга ҳақли бўлган нарсадан кўп даражада маҳрум бўладиган қилиб зарар етказиши шартномани жиддий бузиш ҳисобланади. МЧЖ буюртмасини бажармаслик шартномани бузиш ҳисобланмайди, чунки даъвогар жавобгарга оригинал-макетларни тақдим этиши керак эди, бироқ у бундай қилмаган.\nБундан ташқари, ФКнинг 644-моддаси биринчи қисмига амал қилиб, буюртмачи пудрат шартномаси бўйича ўзининг муқобил мажбуриятларини бажармаганлиги, хусусан, материал, ускуналар, техник ҳужжатларни ёки қайта ишланиши (ишлов берилиши) керак бўлган ашёни бермаганлиги шартнома бажарилишига тўсқинлик қилган ҳолларда, шунингдек мазкур мажбуриятлар белгиланган муддатда бажарилмаслигини яққол кўрсатиб турган ҳолатлар мавжуд бўлганида (ФКнинг 256-моддаси) пудратчи ишга киришмасликка, бошланган ишни эса тўхтатиб қўйишга ҳақли. Шу сабабли суд даъво талабларини қондиришни рад этиш тўғрисида тўғри қарор қабул қилган.\nШунга эътибор бериш лозимки, агар даъвогар оригинал-макетларни ўз вақтида берганда ёки пудратчига уларни тайёрлашни топширганда, давлат божи ва почта харажатлари тарзида қўшимча харажат қилмаган бўлар эди.\n*Хўжалик шартномаларини бекор қилиш вақтида келиб чиқувчи низолар бўйича даъво аризаларидан давлат божи ЭКИҲнинг 10 баравари миқдорини ташкил қилади (ВМнинг 3.11.1994 йилдаги 533-сон Қарори билан тасдиқланган Давлат божи ставкаларининг 2-банди «г» кичик банди).


Шомуродовнинг "Матч ТВ"га берган интервьюси тўлиқ кўринишда\n12 август, 2019, 18:16\nТеглар:Элдор Шомуродов | Ростов | Машъал | Ривалдо | Самвел Бабаян | Валерий Карпин\nШомуродовнинг Россияда берган интервьюси.\n"Ростов" клуби форварди, ҳамюртимиз Элдор Шомуродов "Матч ТВ"га интервью берди. Эътиборингизга ушбу суҳбатни тўлиқ кўринишини ҳавола этамиз.\n"Ростов" ёз давомида кўпроқ ҳужумкор ўйнади. Карпин услуб ўзгаришини қандай эълон қилди?\nКарпин футболчиларга биз кўпроқ ҳужум қиламиз, босим ўтказамиз, деди. Бу тактика машғулотларда ҳам кўриниб турганди. Аввалига, мураббийлар штаби Европанинг турли жамоалари қандай ҳаракат қилишларини томоша қилишди ва биринчи турдан сўнг, уларнинг ўйинларини кўриб чиқиш ва хулоса чиқариш бошланди.\nКарпиннинг мураббийлар штабида испаниялик мутаҳассислар кўп. Авваллари ўйнаган жамоаларингиздан "Ростов"нинг машғулотлари фарқ қиладими?\nҲа, жуда ҳам. Бу ерда ҳар бир майда деталларгача профессионал тарзда ёндашилади. Ҳар бир футболчида алоҳида бириктирилган машғулотлари бор. Меники қандай? Мен мушакларни чўзиш, эгилувчанлик устида кўпроқ ишлаяпман. Камроқ жароҳат олиш учун ишлаяпман.\nАлександр Зуевнинг айтишича, Карпин жамоаси танадаги ёғларни қаттиқ назорат қилмоқда. Асосан салатларни тановул қилган Зуев жуда юқори формага кириб олди. "Ростов"даги вақтингизда жисмоний ҳолатингиз ўзгардими?\nМенда ортиқча ёғлар билан жиддий муаммо бўлмаган. Аммо доимо машғулотларда ҳам, овқатланиш режимида ҳам бунинг устида ишлайман. Йиғиндан олдин, Карпин қандай овқатланиш кераклигини тушунтирди. Кўпроқ кўкатлар, товуқ гўшти, балиқ маҳсулотлари, салатлар ва мевалар истеъмол қилишни маслаҳат берди. Аммо нимадур тановул қилишимизгача мажбур қилишмайди. Шунчаки, маслаҳат берилади ҳолос.\nЯқинда, "Ростов"да икки етакчи кетди. Калачев ва Гацкан. Энди ким жамоада етакчи бўлади?\nРагнар Сигурдссон ва Роман Еременко. Иккита ажойиб футболчилар.\nМавсум бошидаги ўйинларингиздан кўнглингиз тўляптими?\nЁмон бошламадим, аммо янада яхши ўйнашни истайман. Шундай руҳда давом этиш керак. Ҳаракат қилишдан тўхтамайман.\nЎткир паслар етказиб беришда Еременкодан кейин иккинчисиз (ўртача 2,6та пас. Аввалги мавсумда 1,3та). Бу жиддий ўсиш. Нимани ҳисобига ўзгариш рўй берди?\nБу мавсум, ўзимга бўлган ишонч ортди. Ўзбекистонда бундай пасларни тез-тез амалга оширардим. Бу менга ёқади. Россияда бунга эришиш учун бироз вақт талаб этилди.\nУ юракдан ишлайди. Ўз ишига профессионал ёндашади. Машғулотлардан сўнг қолиб ишламайди. Шундоқ ҳам бизда етарли даражада машғулотлар бўлади. Шунинг учун қолиб, ишлаб бўлмайди. Барчаси мураббийлар кўз ўнгида бўлиб ўтади. Агар сиз қўшимча ишламоқчи эканлигингизни айтсангиз, улар сизга дастур яратиб ҳам беришади.\nАлбатта. Бунга ҳаракат қиламиз. Бизда таркиб яхши шаклланган.\nТуғилган жойингиз ҳақида гапириб беринг.\nЖарқўрғонда дунёга келганман. Бу катта шахар эмас. Болалигим шу ерда ўтган. Ота-онам ҳамон Жарқўрғонда истиқомат қилишади. Отам ҳам футболчи бўлган. Айтишларича, яхши ўйнаганлар, аммо жароҳатга учраганлар. Кейин тадбиркорлик қилишни бошлаганлар ва ўзларининг дўконлари бор.\n7 ёшимда кўчада футбол ўйнашни бошлаганман. Майдонимиз ёмон эмас эди. бироз нотекис, аммо чим бор эди. 12 ёшимда "Машъал" академиясига кирдим. У Ўзбекистонда энг зўри деб ҳисобланарди. Биз рус, инглиз тилларини ўрганардик ва компьютер билан ишлардик. Аммо, мен яхши ўқимаганман. Албатта, афсус қиламан. Бизга ўша кезлар ҳатто айтишарди: "Ўқинг, бўлмаса кейин афсус қиласиз".\nБошида қийналганман. Уйимдан узоқда эди(300 км). У пайтлар телефоним бўлмаган. Дўстларимникидан фойдалар эдим ва ҳафтада бир бор уйдагилар билан гаплашардим. Аммо, мен футболчи бўлишни жуда ҳам истардим. Ота-онам ҳам буни таъкидлашарди ва барчаси осонлик билан ҳал бўлмаслигини, сабр қилишим, ҳаракат қилишим кераклигини айтиб ўтишарди. Мен сабр қилдим. Кейинчалик кўникиб кетдим.\nҲозирда, Ўзбекистонда кўплаб академиялар барпо этилган. "Машъал"да эса, ишлар яхши эмас. Балки пул тугагандир. Жамоа илгари юқори лигада ўйнарди. Ҳозир биринчи лигага тушиб кетган.\nҚачон биринчи бутсага эга бўлгансиз?\nАкадемияга кирганимдан сўнг, таҳминан ярим ёки бир йилдан кейин. Бизда бир бола бўларди. Уни бутсалари бор эди. Ундан сўраб турганман. Бунгача Кеда ва кросовкаларда тўп тепардим. Бизнинг академияда бунга рухсат бор эди. Москванинг "Локомотив"ига малака ошириш учун 4 та болани жўнатишган. Улар орасида мен ҳам бор эдим. 10 кун вақт мобайнида шу ерда бўлганмиз. Бу орада адашмасам, ЦСКА клубига қарши баҳс олиб борганмиз. Таҳминан, 14 ёшда эдим. Мактаб менга бутса ҳам олиб берган эди. Бунгача, ота-онам ҳам олиб беришганди.\nБолалигингизда, "Бунёдкор"нинг ўйинларидан бирида Ривалдони майдонга олиб тушган экансиз. Бу қандай рўй берган?\nАмаким "Машъал"да ўйнарди. У билан чиқишни режа қилгандим. Аммо, бизни "Бунёдкор" томонга ўтказиб қўйишди. Албатта, Ривалдо билан чиқиш истаги пайдо бўлди, лекин барча болалар навбат билан турар эди. Қайси футболчи тўғри келса, шу билан чиқишингиз керак бўлади. Омадим келган. Юлдуз билан чиқишда қаттиқ ҳаяжонланганман. Кейинчалик барча ҳазиллашганди: "Энди бир ҳафта қўлингни ювиш мумкин эмас".\nАгентингиз Герман Ткаченко Россияда жуда машҳур. У билан қандай танишгансиз?\n"Герман Ткаченко билан қандай танишганман? Уни менга Самвел Бабаян таништирган. Бабаян у пайт терма жамоамиз бош мураббийи эди. Герман ўйин куни ташриф буюрди. Беллашувдан сўнг, у билан кўришдик, гаплашдик ва барчаси ҳал бўлди.\nТкаченко сизни Моуриньо билан таништирган. Жозе суҳбатда ўзини қандай тутган?\nГерман менга Моуриньо билан учрашув бўлишини айтмаган эди. Аммо сюрприз борлигини айтди. Биз гаплашиб ўтирдик ва бир пайт Моуриньо кириб келди.\nОлдинига ишонмадим, кейин сўрашидим, бироз суҳбатлашдик. У Осиё Кубогида шархловчилик қилган эди. Ткаченко Жозега мен у ерда ўйнаганим ва гол урганимни тушунтирди. Моуриньо эса буни билган экан,"\nКўплаб футболчиларда, шундай вазиятлар бўладики юқори савияда ўйнашга бўлган ишонч сўнади. Шундай ҳолатлар бўлганми?\nМен бундай ҳаёлларни ўйламасликка уринаман. Аммо "Ростов"га келиб, асосий таркибга кира олмаганимда ҳавотирга тушганман. Ўйнаб кетишимга кўпчилик ишонмаган эди. Кимлардур бир йилдан сўнг қайтиб келади дейишган.\nДош беришингизга нима ёрдам берди?\nОтам ва икки амаким футболчи бўлишган. Доимо қўллаб-қувватлашган. Уларнинг ишончини оқлашга ҳаракат қиламан.\nОта-онамнинг ва менинг орзуим Европа тўп суришим. Кучли бешликда ўзимни синаб кўришни истайман. Айнан қайси бирида, бу муҳим эмас. Аммо ҳозир "Ростов" билан 5 йиллик шартномам бор, кетиш ҳақида ўйламаяпман.\nФутболдан ташқари нима билан шуғулланиш ёқади?\nРус бильярди ёқади. У қизиқарли. "Ростов"да кўпчилик ўйнайди.\nбильярдни Кимга қарши ўйнаш қийин?\nМихаил Осинов билан. У мураббийимиз.\nДам кунингиз нима қилишни ёқтирасиз?\nУйда бўлиб, дам олиш менга манзур бўлади.\nСўнгги пайтларда сизга маъқул бўлган китоб қайси?\nЎзбекча китоблар ўқийман. Сўнгги ўқиган китобим жуда қизиқарли экан. "Икки эшик орасида". У 1941-1945 йилларда бўлиб ўтган жаҳон урушида, одамлар қандай ҳаёт кечиришгани ҳақида.\nМенга Торрес ва Дрогба ёқар эди. Яна бразилиялик Роналдо ҳам.\n"Youtube"да нималар кўрасиз?\nФақат спорт ҳақида эмас. Ҳар ҳил қизиқарли видеолар. Нимадур тўғрисида фактлар.\nТерма жамоамиз билан ЖЧга чиқиш ва у ерда ўйнаш.\nШомуродовнинг устози 5-марта қиз фарзандли бўлди


Бобом сўзин тушунгим келар...\nЧоршанба, 02 Ноябр 2016 12:42\nУ – кундузларини халқ хизматида, тунларини Ҳақ ибодатида ўткизган обид банда. Зотан у тўққиз ёшда Қуръони Каримни тўла ёд олган, балоғат ёшига етиб-етмасданоқ зўр мулло, комил мусулмон бўлиб етишган, олим, фозил инсон, Қуръони Карим, тафсир, фиқҳ, ҳадис, балоғат, шеърият, адабиёт, тилшунослик, фалсафа ва бошқа илмларни эгаллаган забардаст аллома. Сиз қаҳрамонимизни яхши тасаввур қилиб олдингиз-а? Энди у инсон ҳақида уни танимаган ёки таниб, ўзини танимасликка олган киши томонидан «У ароқхўр одам экан, боз устига бир қизга хуштор бўлиб қолиб, ақлидан айрилай дебди. Ёши олтмишга бориб қолганига қарамай, қирқ йилдан буён ўша маъшуқасини мақтар, унга етишолмай, бор-будини хазон қилган экан» деган гапни эшитсангиз, бунга қалбингиз ишонадими? Ақлингиз бовар қиладими?! Йўқ, албатта!\nҚаҳрамонимиз исми шарифи Алишер. Ихлосли, фазилатли мусулмон оиласида дунёга келган. Ёшлигиданоқ ўзига «Навоий» деган тахаллусни ихтиёр қилган. Келинг, энди мақсадга ўтайлик.\nНавоийнинг шеърлари беш-олти ёшимдаёқ қалбимни ўзига ром этган эди. Ёшим улғайиб, ақлим тўлиб, билимим ортган сайин Навоийнинг ижоди билан кўпроқ танишишга, унинг мақсадларини тушунишга бўлган иштиёқим ва имкониятим ортиб борарди. Баъзан ўйлаб қолар эдим:\n«Наҳотки, шундай буюк шахс бир қизнинг ишқида шунча девонлар, достонлар ёзиб юборган бўлса?! Шаҳватпарастлик ҳеч қачон инсон фарзандига шараф олиб келган эмас. Навоийнинг сўзларида ўзига хос бир атамалар, мажозий меъёрлар бўлиши керак. Нафс истакларини қондиришни бирламчи ғояга айлантириб олган ҳозирги кишилар олдида ҳам бирорта шоир аёлларни ёки ичкиликни мақташ билан обрў топгани йўқ. Исломий тасаввуф гуркираб яшнаган, ахлоқий меъёрлар бош қонун бўлган даврда бутун халқ орасида, олиму фозиллар, подшоҳу вазирлар, аҳли тасаввуф ва зоҳидлар қошида қандайдир шилқимона олди-қочдилар билан беқиёс ҳурматга сазовор бўлиш мумкинми?! Йўқ! Асло мумкин эмас! Навоий бошқа нарсани назарда тутган бўлса керак. Унинг ўзига хос услуби бўлиши керак».\nБундай фикр фақат менинг эмас, менимча, ҳар қандай оддий ақл соҳибининг хотирига келган.\nҚолаверса, устозларимиздан бири айтганидек, ҳозир ҳам агар бирор вазир ўзи ҳақида «фалон вазир фалон қизга хуштор бўлиб қолибди» деган гапни эшитса, бу гап рост бўлган тақдирда ҳам, ўша гапни айтган одамни, керак бўлса, ўлимга ҳукм қилади. Аслида бир мамлакатнинг вазири бўлиб турган, тасарруфида ҳисобсиз бойлик қалашиб ётган эркак учун битта қизни ўзининг хоҳишига юргиза олмаслик ақлга ҳам, воқеъликка ҳам тўғри келмайди.\nДемак, бу ерда бошқа гап бор. Хўш, нима қилиш керак?\nНавоийни тушуниш учун Навоийнинг даврига қайтиш керак, албатта. Маълумки, Алишер Навоий даврида бошқа илмлар қатори тасаввуф илми ҳам ривожланган эди. Алишер Навоий ҳам нақшбандия тариқати соликларидан эди. Бинобарин, Навоийни тушуниш учун исломий илмларни, жумладан тасаввуф илмини ҳам билиш лозим бўлади. Ҳар бир илмнинг ўзига яраша атамалари бўлганидек, тасаввуфнинг ҳам ўзига хос атамалари бўлиши табиий. Ибн Синонинг сўзларини тушуниш учун табобат атамаларини, Форобийнинг фикрларини илғаш учун фалсафий ибораларни, муҳаддисларнинг сўзларини англаш учун ҳадис илми истилоҳларини билиш лозим бўлганидек, тасаввуф аҳлининг сўз-ибораларини тўғри тушуниш учун ҳам уларнинг ўзларига яраша атамаларини тушуниш керак бўлади.\nМасалан, «саҳиҳ» деган сўз луғатда «соғлом, тўғри», фиқҳ илмида «тўғри, хато эмас», ҳадис илмида «ишончли», сарф илмида «иллат ҳарфлардан холи сўз», табибларда «соғ-саломат» деган маънода тушунилади. Бинобарин, «саҳиҳ» сўзини қайси маънода тушиниш бу сўзнинг қайси илмга оид китобда келаётганига қараб таъйин топади. Яна бир мисол учун «вазн» сўзини олайлик. Бу сўз умумий ҳолатда «оғирлик» маъносини билдиради. «Фалон нарсанинг вазни фалонча грамм», деганга ўхшаш. Аммо бу сўз шеъриятда келса, маълум ритмга эга маълум бўғинлар йиғиндиси тушунилади. Сарф, яъни морфологияда эса бу атама сўзларнинг «фа», «ъайн», «лам» муқобилидаги ҳолатини ифодалайди. «Вазн» сўзининг истилоҳий маъноларидан бехабар одамдан «Навоий» қайси вазнда?» деб сўралса, ҳеч нарсани тушунмай туриши турган гап. Сарф истилоҳидан хабардор кишигина бу саволга «Фаъолий вазнида», деб жавоб бериши мумкин. Аруз истилоҳларини билган инсон эса «фаъулун» вазнида деб жавоб қилади. Худди шунингдек, тасаввуфга доир сўз ва асарларни ҳам тасаввуф истилоҳларисиз тушуниш имконсиз.\nҲар бир илмнинг атамаларини ўша илмнинг мутахассисларидан ўрганилганидек, тасаввуф аҳлининг истилоҳларини ҳам ўшаларнинг ўзларидан ўрганиш керак. Бу ўринда тахмин билан иш кўриш, ўзбошимча «ижодий» ёндашув, бу илмдан хабарсиз ҳолатда оғзига келганини гапириш ёки «ўтмишни ҳозирга мослаб талқин қилиш» қабилига ўтиш ярамайди.\nКамина шу мақсадда Ислом уламоларининг турли исломий атамаларни, хусусан тасаввуфий истилоҳларни ёритган асарларига мурожаат қилдим. Шундан кейингина мен учун мушкул бўлиб турган бир қанча саволларга ўзимда жавоб топгандек бўлдим.\nТасаввуф илми ҳам, бошқа исломий илмлар каби, Исломнинг илк даврларида алоҳида илм сифатида шаклланган эмас эди. Балки мусулмонлар билган Қуръон ва суннат илмларининг ичида умумий тарзда ўрганилар эди. Вақт ўтиши билан Қуръон ва Суннатдан олинган илмлар турли соҳаларга ажралиб, алоҳида-алоҳида илм сифатида шакллана борди. Ҳар бир соҳанинг ўзига яраша мутахассислари етишиб чиқа бошлади. Шу қатори Исломда инсоннинг ахлоқига, қалбига, руҳий тарбиясига оид илмлар ҳам бир тўплам бўлиб ажралиб чиқди. Бу илмга доир билимларни жамлаб, алоҳида ривожалантириш учун махсус уламолар етишиб чиқди. Улар ўзларининг саҳобаи киомлар ва тобеинлардан олган илмлари ҳамда ҳаётий тажрибаларидан келиб чиққан билимларни алоҳида китобларга туширишга киришишди. Кейин бу илмга «тасаввуф» деб ном берилди. Мусулмонларнинг орасида ушбу илмга алоҳида берилган, асосан қалбга доир илмлар билан шуғулланадиган, замона фитналаридан ўзини узоқроққа олиб қочадиган, тоат-ибодат, тақво ва қалб ислоҳига ҳаммадан ҳам кўпроқ ҳаракат қиладиган кишилар пайдо бўлди. Ана ўша кишилар «зоҳидлар», «обидлар», кейинроқ «сўфийлар» деб ном олди.\nСўфийларнинг баъзиларида ўзларидаги руҳий ўзгаришлар, маънавий камолот босқичлари, қалбаларида ҳосил бўлаётган кечинмаларни сир тута олмай, айтиб юбориш ҳолатлари юзага келди. Бундай ботиний ҳолатларни ҳаммага ҳам айтиш раво бўлмаслигини билган баъзи кишилар ўзларига хос атамаларни ўйлаб топишди. Улар бу билан ўз кечинмаларини фақатгина ўзларига ўхшаган ҳолатдаги кишилар тушунадиган тарзда баён қилишни ирода қилишган эди. Бунинг учун сўзларни омма ишлатиб юрганидан бошқа маъноларда ишлатиш керак эди. Қолаверса, агар улар ўзларининг ички ҳолатларини намоён қилиб қўйишса, тушунмаган, уларнинг ҳолатини ҳис қила олмайдиган айрим инсонлар уларга таъна қилиши ҳам муқаррар эди.\nУлар ана шу мажоз йўли билан ҳам ўзларидаги ҳолатни изҳор қилишга ва айни пайтда махфий тутишга эришдилар. Қалб дардини тўкиш билан бирга риёдан ҳам сақлана олдилар. Ўзларига эргашганлар учун ибрат яратиш билан бир вақтда уларни инкор этувчилардан ўзларини тўса олдилар. Шу билан бирга, ўша ҳис ва кечинмаларни мажоз билан ифодалашда ўзига яраша завқ ҳамда балоғат ва фасоҳатнинг намойиши ҳам бор. Балки уларнинг руҳий оламларида рўй бераётган ҳолатларни жўн сўз билан ифода қилишнинг имкони ҳам йўқ эди. Абдурраҳмон Жомийнинг айтишича, бундай йўлни биринчи бўлиб тутган шахс, Зуннун Мисрий бўлган.\nҲар қандай мураккаб ва кенг илмнинг ҳам бошланиш нуқтаси кичик ва содда бўлгани каби, тасаввуф атамалари ҳам илгарги ҳолатида унча кўп бўлмаган. Аммо вақт ўтиши билан бу майдон ҳам кенгайиб кетди. Тасаввуфий истилоҳлар икки қисмга: ҳақиқий ва мажозийларга бўлинди. Ҳақиқий маънодаги истилоҳларга мисол тариқасида «тавба», «риё», «узлат», «ихлос», «муҳаббат» каби сўзларни келтириш мумкин. Мажозий истилоҳларга «фано», «бақо», «ишқ», «ҳижрон», «зулм», «аҳдга вафо», «ёр», «дилдор» каби сўзларни келтириш мумкин. Аввалги қисмнинг аксари Қуръон, Суннат ва салафи солиҳларнинг сўзларидан олинган бўлса, кейинги қисм атамалар, юқорида айтиб ўтганимиздек, ўз ҳолатини оммадан яшириш мақсадида пайдо бўлган. Эҳтимол, улар ҳали келажакда жинсий майлни ҳаётнинг бош мақсади қилиб оладиган ҳозиргидек жамиятларнинг келишини тасаввур ҳам қила олмагандирлар.\n«Сўфийлар истилоҳи» деганда «сўфийнинг илоҳий висолга етишиш йўлида қилган покланиш, хулқланиш ва етишишдан иборат уч босқичли руҳоний сафари асносидаги завқий тажрибаларини акс эттирувчи тушунчаларни ифодаловчи сўзлар» назарда тутилади.\nТасаввуф истилоҳларининг шаклланиши ва бойиб боришида Қуръони Карим, Суннати набавийя, салафи солиҳларнинг ҳикматлари катта ўрин эгаллаган бўлса, шу билан бирга бошқа илмларнинг, жумладан фалсафанинг ҳам таъсири катта бўлган.\nСўфийларнинг истилоҳлари бошқа илмлардаги истилоҳлардан шуниси билан фарқ қиладики, бу истилоҳлар муайян бир маънога боғланиб қолмай, бир неча ирфоний маъноларда ишлатилиши мумкин. Уларнинг қайси маънода қўлланилганини атрофидаги бошқа сўзлардан чиқариб олинади. Масалан, «ёр» деганда Аллоҳ таолони тушуниш ҳам мумкин, Расулуллоҳ соллаллоҳу алайҳи васалламни ёки пирни тушуниш ҳам мумкин, шунингдек, ғайбий мушоҳада назарда тутилиши ҳам мумкин.\nТасаввуф аҳлининг намояндаларидан бўлган Алишер Навоийнинг асралари ҳам, табиийки, ўша истилоҳий маънолар асосида талқин қилиниши шарт. Акс ҳолда, шундай улуғ шахсиятга тил теккизган, унинг омонатига ҳам, тарихга ҳам, илмга ҳам хиёнат қилган бўламиз.\nТўғри, яқин вақтлардан бери Навоийнинг айрим шеърларини тасаввуфий шарҳлаш ҳам учраб турибди. Аммо улар кўплари бирламчи ўринда ўзларининг ғайриисломий тасаввурлари билан, таъбир жоиз бўлса, ҳавойи нафсларига мувофиқ тарзда шарҳлаши кузатиляпти. Тасаввуфий шарҳ қилмоқчи бўлганлар ҳам муқаррар илмий асосга, чин тасаввуфий истилоҳга таянмаган. Балки бу шарҳларнинг аксари мавҳум талқинлар, тушунарсиз, гажакдор иборалар, ҳиссиз таъбир, тахминий тасаввурлардан бошқа нарса бўлмай қолган. Бунинг устига баъзи бир журъатли қаламкашлар ўшандай тасаввуфий ғазалларга мухаммас боғлашга ҳам қўл теккизишган. Табиийки, натижа «қовунга қовоқни пайванд қилгандек» бўлган.\n«Илм ҳар қандай мураккаб нарсани соддалаштириб беради» деган қоидага мувофиқ, агар биз ўша ирфоний шеърларни муаллиф назарда тутган истилоҳлар билан тушунишни йўлга қўйсак, ўзимизни ҳам қийнамаймиз, ўзгаларни ҳам адаштирмаймиз.\nМисол учун биргина байтни шарҳ қилиб кўрайлик:\nОқшом тунда ўша гулюзли ёр кулбамга шитоб билан кириб келди. Юриши тезлигидан гул юзидан терлар гулоб бўлиб қуйиларди.\nМаълумки, Алишер Навоий уйланмай ўтган. Агар кечқурун Навоийнинг ҳузурига ҳамма ғафлатдалик пайтда у кишининг севган қизи келган бўлса, бу сир тутилиши керак. Агар биз байтни мана шу қабилда, бошқача қилиб айтганда, «замонавий» тушунадиган бўлсак, бу билан Навоийга фақат иснод келтиришимиз муқаррар. Навоийдек буюк инсонни қўйинг, ҳар қандай ўзини ҳурмат қилган одам ҳам, бундай иш рўй берган бўлса, уни бошқалардан яшириши турган гап. Демак, Навоий бошқа нарсани кўзда тутган. Навоийнинг мақсадини тушуниш учун у кишининг истилоҳларини тушунишга уринамиз. Келинг, бу байтда ишлатилган сўзларни тасаввуфий истилоҳлар асосида шарҳ қилиб кўрайлик. Бу борада Муҳаммад Алий Таҳонавийнинг «Кашшаф истилаҳат ал-фунун», Абдурраззоқ Кошонийнинг «Истилаҳат ас-Суфийя», Докор Рафиқ Ажамнинг «Мавсуъат мусталаҳат ат-тасаввуф ал-исламий» асарлари бизларга асос бўлади:\nГулрух (гулюз) – шуҳуд олами, яъни Аллоҳ таолонинг зотини мушоҳада қилиш ҳолати;\nЭнди ушбу изоҳлар асосида байтнинг насрий баёнини кўрайлик:\n«Ҳамма ёқни жаҳолат зулмати қоплаб турган бир пайтда қалбимда Аллоҳ таолонинг зотини мушоҳада қилиш ҳолати юз берди. Бу мушоҳада шу қадар тез рўй бердики, унинг тезлигидан менга ғайбий илҳомлар ҳосил бўлди».\nЭнди ўзингиз холис ўйлаб кўринг, Навоийга нисбатан аввалги уятли маънони ирода қилиш ақлга тўғрироқ келадими ёки мана бу ирфоний маъноларними? Қайси бири воқеъликка ва мантиққа тўғри келади? Бир тафаккурни ишлатиб кўринг,\nдеган инсонга қайси маъно муносиброқ?!\nКелинг, яна бир мисолни кўрайлик. «Хазоийнул-маъоний»нинг биринчи ғазалида Навоий шундай дейди:\nҒайр – Аллоҳдан ўзга барча нарса;\nҒам – монеълик, тўсиқ;\nЭнди байтни мазкур истилоҳлар асосида насрий баён қилиб кўрамиз:\n«Эй муршид! Қалб ойинасида унга Аллоҳ таоло томонидан етадиган нурнинг акс этишини тўсадиган занг, яъни Аллоҳдан бошқа бирор нарсанинг нақши – таъсири бўлса, тавҳид завқичалик уни аритувчи, тозаловчи нарса – «ғамзудо» топилмайди».\n«Тавҳид» деганда қалб тубидан Аллоҳ таолони барча жиҳатдан ягона, мутлақ танҳо деб эътиқод қилиш, фақат Аллоҳни риоя қилиш, фақат уни ўйлаш назарда тутилади. Шунингдек, «ваҳдат майи» деганда тавҳид калимасини ҳам тушуниш мумкин.\nҲазрат Навоий унинг айтган сўзларини мақсаддан бурадиган, нотўғри талқин қиладиган кишилар ҳам унинг асарларини ўқиб, ташвиқ қилишлари мумкинлигини сезгани учун девонининг энг биринчи ғазалидаёқ бу нуктага алоҳида танбеҳ бериб қўйган. Юқорида биз биргина байтини ўқиб ўтган «Ашрақат» деб бошланувчи ғазалида яна шундай байт бор:\n«Эй тасаввуф аҳлининг истилоҳларидан бехабар зоҳирпараст! Сен ўйлаётган маст қилувчи, ақлни кетказувчи, инсонни хор қилувчи шароб ва ўша ҳаром нарса қуйиладиган идишдан бошқа ҳам шартли равишда «жом» ва «май» бор. Бу майхонани – орифларнинг ботиний олами вакилларини (ёки муршид хонақоси аҳлини) билмасдан инкор қилиб юрма!»\nУлуғ бобокалонимизнинг меросларини тўла ва тўғри тушуниш ҳамда шундай талқин қилиш, бу олтин меросни ҳақиқий, соф ҳолатда кейинги авлодларга етказиш биз фарзандларнинг бурчимиздир. Бундай улкан вазифани шараф билан адо қилиш бахтини ҳозирги илм ва маърифат кишиларига, алалхусус, Алишер Навоийга ўзини авлод деб билган сизу бизларга насиб қилишини Аллоҳ таолодан сўраб қоламан.\n« Чўлпоннинг “Аризанома”си ва унинг матни хусусида\tАбу Муслим: Сарҳисобим »


"Нефтчи" мавсумга тайёргарликни бошлади\nЯнги йил таътилидан қайтган "Нефтчи" футболчилари 3 январдан бошлаб ўз қароргоҳларида йиғилиб, 2020 йил футбол мавсумига тайёргарликни қизғин давом эттирмоқдалар.\nХабарингиз бор, ҳар йили Фарғонада анъанага айланиб қолган вилоят ҳокими кубоги мусобақалари бўлиб ўтади. Бу йил ҳам бу тадбир 25 январь кунига белгиланган бўлиб, унда Суперлига ва Про-лига вакилларидан ташқари Қирғизистон ҳамда Тожикистон жамоалари иштирок этиш истагини билдиришган.\n"Нефтчи" жамоаси бу нуфузли мусобақа ва янги мавсум беллашувларига жиддий тайёргарлик кўрмоқда. Жамоа олдига қўйилган мақсад ва вазифалар ҳам аниқ. Шу асосда кунига икки маҳал тайёргарлик машғулотлари ўтказилмоқда.\nНефтчи Ўзбекистон. Про Лига А\nПро лига. “Хоразм” қаторасига иккинчи ғалабасини қўлга киритди\nИсломбек Исмоилов "Турон" бош мураббийига айланди


Qalampir.uz - Бугунги журналистларга “васвасаген” керак!\nБугунги журналистларга “васвасаген” керак!\n19:34, 09.04.2018 Жамият\nМиллий хавфсизлик хизмати хусусий ташкилот эмасди. Бир шахс манфаатларига ҳам хизмат қилмагани аниқ. Давлат хавфсизлиги сақланишида унинг ҳам муҳим ўрни, роли бўлганига кўз юмиб бўлмайди.\nҲожибой Тожибоевнинг “васвасаген” ва “чакакаген” ҳақидаги латифасини эслайсизми? Ўйланиб қоласан киши, қизиқчи ҳаёт бўлганида бугунги давр журналистларига қандай дорини тавсия қилган бўларди?\nЗамон тез ўзгаряпти, одамлар кечагимас, деган гапларни кўп эшитамиз. ХХ аср ахборот хуружлари, XXI аср ахборот асри бўлди, деган гапга ҳам касбимиз нуқтаи назаридан кўп рўбару келамиз. Сўнгги пайтларда Ўзбекистон ахборот майдонида бўлаётган воқеа-ҳодисаларни кузата туриб, бизда ахборот хуружи энди бошланди, унда нафақат ахборот, одамлар курашяпти, ғоялар, мақсадлар, керак бўлса шахсий манфаат ўртага чиқяпти, деган хулосага келдик. Ахборот хуружи ўз ортидан юрак хасталигини етаклаб келадиган даражада жадаллашиб кетяптики, бундан айримлар васвасага ҳам тушиб қоляпти.\nЎзбекистонда сўнгги бир ярим йил ичида кутилган ва кутилмаган ўзгаришлар рўй бераётганини нафақат маҳаллий ОАВ, балки халқаро ҳамжамият ҳам бот-бот такрорламоқда. Бироқ кишида ҳақли бир савол туғилади: биз бу ўзгаришларга тайёрмидик? Халқ-ку кутгани аниқ, лекин ОАВ, журналистлар тайёрмиди?\nБугун ОАВда арзимаган хабарни айюҳаннос солиш билан одамларга етказиш, оммалаштириш энг самарали усул бўлиб қолди. Шу маънода ёзган мақолам учун тазйиқ ўтказишди, қабилидаги хабарларни ҳам ўқияпмиз. Бундай мақолалар куннинг долзарб мавзусига айланяпти.\nҚачонлардир бизда хонандалик, актёрликка ҳавасмандлар кўпайган бўлса, бугун журналистликни осон тушуниб, шов-шув ортидан машҳур бўлиш дардида соҳага кираётганлар талайгина. Ва бундайлар исталган ОАВда топилади. Қонунларга итоат этмаслик, уларни билмаслик, ҳиссиётга берилиш эса бугунги замон журналистикасининг бир жиҳатига айланиб қоляпти.\nДемократиянинг чеки йўқ. Шу маънода журналист хоҳлаган мавзуга қўл уриши, уни оммага тақдим этиши мумкин. Аммо баъзи масалалар бўладики, улар ҳақида гапириб, одамлар эътиборини қаратиб, янада оммалашишига сабаб бўлгандан, сукут сақлаб, натижага эришиш мумкин. Тарбияга эса уриб, сўкиб чақириб бўлмайди. ОАВ тақдим этаётган ҳар бир материалда эса инсон омили, одамлар тақдири ётганини унутмаслик жуда муҳим.\nЎтган ойларда қайнотасининг кўз олайтирганини айтиб чиққан келин, ОАВ диққат марказида бўлган эди. Кейинроқ унинг ўрнини бошқалар эгаллади ва бундай мавзуларнинг ҳар бирида журналистларнинг ҳуқуқий саводхонлиги нечоғлик пастлагани аён бўлиб бормоқда. Йиллар давомида шоу-бизнес юлдузлари, таниқли шахслар газета ва журналлари, телевидение ва радио, интернетнинг асосий қаҳрамонлари бўлиб келди. Улар нимадан сўз очса, шу масала одамлар орасида асосий мавзуга айланди. Жамиятнинг баъзи қисми, ҳатто, айрим журналистлар жиддий ахборотларни қабул қила олмайдиган даражага етиб келди. Бунда кимнидир айбдор санаш нотўғри. Чунки бу жараёнда айбдор ҳам, ижрочи ҳам ҳамма бўлди.\nЖурналистларнинг ҳуқуқий саводхонлиги, савияси, муаммоларни олдиндан кўра билиш қобилияти шу қадар ўтмаслашиб қолдики, бугунги ўзгаришлар жараёнида журналист халқдан бир қадам олдинда юрувчи эмас, балки халқнинг ортидан эргашувчи, ким қаерга тортса, ўша ерга кетувчи вагонга айланди. Албатта, бу доирага ҳамма журналистларни киритмоқчи эмасмиз.\nТелеканалларни кузатяпсизми? Одамлар устидан ҳангома қиладиган дастурлар кўпайган. Қодирийни танимаса, ҳиринг-ҳиринг, Чўлпонни Усмон Носир билан адаштирса, яна ҳиринг-ҳиринг... ТВ, ОАВ шунча йил Чўлпон-у Қодирий қолиб “Уммон”, “Беном”, “Манго”ни биринчи даражага олиб чиққандан кейин, халқнинг устидан мазаҳ қилиш тўғрими? Умуман уларни саволга тутиб, яна ТВга олиб чиқиб шарманда қилишга журналистнинг қонунан ҳаққи борми? Йўқ, албатта! Лекин буни кўплаб фуқаролар билмаганидек, журналистлар, ОАВ раҳбарияти ҳам билмайди, билса ҳам амал қилмайди.\nЁ бўлмаса ҳуқуқ-тартибот органлари томонидан тарқатилаётган ахборотларга эътибор қаратсак: ҳар қандай жиноий ишни бажарган шахс то унинг жинояти суд томонидан тасдиқланмагунига қадар айбсиз саналади. Жинояти тасдиқланган тақдирда ҳам унинг розилигисиз ОАВда шахсий маълумотлари ва фотосуратини тақдим этиш мумкин эмас. “Автопатрул”, “Пойтахт йўллари”да каби дастурларда кўрсатилаётган қоидабузарлар эса шунчаки қоида бузган, холос. ОАВ уларни айбдор сифатида кўрсатиб, оммага олиб чиқиши, қизил чироққа бўйсунмагани ва ҳимоя камарини тақмай ҳаракатлангани учун муҳокама қилиш ноўрин. Журналист буни биладими? Билади, билгандаки... Ҳуқуқ-тартибот органларининг ўзи бу борада журналистларга ўрнак бўлиб тургандан кейин, ОАВдан нимани кутиш керак?\nАйтмоқчи, асослашга уринилган фикр ҳам бор: шуларни кўрсатиб, бошқаларнинг кўзини очиш, тарбияга чақириш. Узр, айтишнинг вақти келди. Нега бировни қурбон қилиш орқали тарбияга эришиш керак? Нега бировнинг шахсий ҳаётига аралашиб, унинг ҳуқуқларини поймол қилиш эвазига журналистик фаолиятни олиб борилади? Бу саволга виждонан жавоб бера оламизми?\n“MY5” телеканали орқали эфирга узатилган “Яширин камера” кўрсатуви ўтган ҳафта давомида диққат марказида бўлди. Хабарингиз бор, Ўзбекистон Республикаси Адлия вазирлиги ушбу кўрсатувда қонунчиликка зид жиҳатларни аниқлаб, канал раҳбариятига расмий хат киритди. Ҳаммаси шундан бошланди.\n“MY5” телеканали “Яширин камера” кўрсатувида одамларнинг юзи беркитилган, деб иддао қилса-да у қайси қонунларга зид эканини эслатиб ўтиришнинг ҳожати йўқ, зотан бунга Адлия вазирлиги етарлича аниқлик киритди. Лекин биз бошқа кўз илғамас ҳолатга эътибор қаратишни лозим топдик.\nХўп, ўша қиз шифокор айтганидек, “MY5”чилар “исботлаганидек” ўз жонига қасд қилмади ҳам дейлик. Лекин биз асосий масаладан, мақсаддан анча узоқлашмадикми? Агар ўз жонига қасд қилган бўлса-чи? Шундай бўлганда-чи? Масаланинг туб моҳияти ҳам шу нуқтада кўринади. Биз, бошқа журналистлар, депутатлар, қонун ҳимоячилари муҳокама қилаётган масала ҳам шу аслида. Одамлар шахсий ҳаётига дахл қилувчи ахборотлар уларнинг саломатлигига, обрў-эътиборига салбий таъсир ўтказади. Бу тажрибада бир неча бор аниқланган.\nҲар бир хато навбатдаги ташланажак қадам учун тажриба бўлиши керак. Гап хато қилишда эмас, уни такрорламасликда. Ортиқча ҳиссиётларга берилиб, айбдан бўйин товлаш, ўз ўрнига айбдор қидириш, емаган сомсага пул тўлатиш хатолардан хулоса чиқариш дегани эмас.\nСўнгги вақтларда ОАВда катта шуҳрат қозонаётган материалларга эътибор қаратинг. Кўплари қайсидир одамларнинг манфаатлари қурбон бўлиши эвазига тайёрланяпти. Яна биз бошқаларни тарбияга чақираётганимизни айтиб, ўзимизни оқламоқчи бўламиз. Ё бўлмаса, жамиятда юз бераётган катта эврилишлар даврида айримлар Миллий хавфсизлик хизмати, унинг “қулоқлари”дан сўз очиб, йиллар давомида халқ бундан азият чекканини ёзди. Миллий хавфсизлик хизмати хусусий ташкилот эмасди. Бир шахс манфаатларига ҳам хизмат қилмагани аниқ. Давлат хавфсизлиги сақланишида унинг ҳам муҳим ўрни, роли бўлганига кўз юмиб бўлмайди. Камчилик ва хатолар учун бутун бошли ташкилотга нисбатан одамларда нафрат уйғотиш, яна бу гапларни унинг фаолияти тугатилганда гапиришдан нима наф? У майдондалигида гапиришга нима тўсқинлик қилди. Нега энди тилингизга жон кирди?\nЗамоннинг зайли билан лойиқ ҳам, нолойиқ ҳам танқидчига айланди. Илм, савия, маърифат иккинчи даражага ўтиб қолаётгандек. Муаммонинг ичига кириш, тафсилотларини ўрганиш, фактлар тўплаш, таҳлил қилиш эса кун сайин заруратдан чиқиб боряпти. Муҳими танқид, муҳими қайсидир ҳокимни шарманда қилиш, бошқаларни айбдорга чиқариш, кимнидир одамларга ёмон кўрсатиш. Хулосалар эса иккинчи даражада қолмоқда. Танқид қилинган одам бир юмалаб ўзгариб қолмайди, қуруқ танқиддан натижа бўлмайди дегани бу. Танқид қилдингизми, ечимни ҳам, тўғри йўлни ҳам кўрсатинг, ундан кейини биргаликда кўрамиз.\nБиз ушбу мақола билан кимнидир айблаш, улар билан даҳанаки жангга киришиш фикридан йироқмиз. Зотан, ҳар ким ўзига ярашган йўлдан бориши керак. Ҳеч ким, ҳеч бир ОАВ хатолардан ҳоли эмас, унда сиз-у бизга ўхшаган одамлар ишлаяпти. Гап шундаки, хатолардан хулоса чиқарилсин, янги айбдор ахтарилиб, ташланган ножўя қадамдан бўйин товланмасин, шов-шув, бақир-чақир билан омма эътибори бошқа масалага қаратилмасин. Айтилган сўз ортида одамлар тақдири борлигини унутмайлик! Хуллас, гапни гапир уққанга, жонни жонга суққанга!\nУрганчда коллеж ўқувчилари жиноятда айбланмоқда\n16:46, 18.10.2018 1 642\n13:59, 08.10.2018 2 371\n17:16, 15.09.2018 7 155\n10:53, 14.06.2018 3 398


2016 йилда ЎзЛиДеП орқали хотин-қизлар 422 миллион сўмлик имтиёзли кредит олишди- Kruz.uz\n2016 йилда ЎзЛиДеП орқали хотин-қизлар 422 миллион сўмлик имтиёзли кредит олишди\n17:18, 27.01.2017 1145 0 Иқтисодиёт\nO'zLiDeP Қорақалпоғистон Республикаси Кенгаши “Аёллар қаноти” бўлими томонидан хотин-қизларнинг ҳуқуқий-сиёсий саводхонлигини янада ошириш, уларни тадбиркорликка жалб қилиш орқали бандлигини таъминлашга эътибор янада кучайтирилмоқда. Бу ҳақда партия матбуот хизмати хабар бермоқда.\nШу мақсадда партия томонидан йўлга қўйилган “Оилавий тадбиркорликдан – мустаҳкам оилага”, “Соғлом оила – мустаҳкам оила”, “Фермер аёллар”, “Ишбилармон аёл” каби лойиҳаларга жалб этиш борасида ўтган йилда ҳам бир қатор самарали ишлар амалга оширилди.\nУшбу рақамларга эътибор берайлик: бўлим томонидан ташкил этилган юзга яқин тадбирда 5 мингдан ортиқ хотин-қиз иштирок этиб, тегишли саволларга жавоблар олди, айримлари тез кунда тадбиркорлигини йўлга қўйди. Бундай натижага гувоҳ бўлганлар партия сафига киришга иштиёқи борлигини билдиришди. Буни қарангки, бугун мазкур ҳудудда партияга аъзо хотин-қизларнинг сони 6301 нафарга етиб, уларнинг 203 нафари бошланғич ташкилотимиз раҳбари ҳисобланади.\nАйниқса, 2016 йил “Соғлом она ва бола йили” давлат дастурини ижро этиш ва партиянинг “Соғлом оила – мустаҳкам оила” лойиҳаси доирасида Кенгаш томонидан йигирма марта бепул тиббий кўрик ташкил этилгани уларнинг саломатлиги биз учун ҳамиша муҳимлигига ишорадир. Шунингдек, “Оилавий тадбиркорликдан – мустаҳкам оилага” лойиҳаси ҳам ишбилармон ва фермер аёллар ўртасида оммалашиб улгурди. Ўтган йилда танловнинг Қорақалпоғистон Республикаси босқичида туман ва шаҳарлардан ғолиб бўлган қирқдан зиёд хотин-қизларимиз ўз бизнес режаси билан иштирок этган бўлса, шундан 20 нафари банклардан жами 422 миллион сўмлик имтиёзли кредит олишга муваффақ бўлди.


BMB Trade Group компанияси вакиллари Жамолиддин Ҳакимов ва Mирзамурод Дадажановлар иш сафари билан Россия Федерациясига жўнаб кетишди.\nСафардан асосий мақсад ташқи алоқалар ва экспорт соҳасини янада ривожлантириш ва Россия Федерациясидаги манфаатдор ҳамкорлар сафини янада кенгайтиришдан иборатдир.\n13-17 февраль кунлари Компания вакиллари Москва, Екатеринбург, Челябинск шаҳарларида бир қатор расмий ва ишчи учрашувларини ўтказиши режалаштирилган. Сафар чоғида россиялик етакчи савдо мажмуалари рахбарлари билан ўзаро ҳамкорликни янада ривожлантириш истиқболлари муҳокама қилинади.\nЎзбекистон Республикасининг Москвадаги элчихонаси, Екатеринбургдаги Бош консулхонасининг фаол ёрдами ва қўллаб қувватлашида ўтказилаётган бу иш сафари чоғида Россияда, ҳамда бизнес оламида танилган «Meridian», «Три-С Фуд», «Перевитск» каби қатор компаниялар раҳбарлари ва вакиллари билан учрашувлар назарда тутилган.\nБу эса ўз навбатида Ўзбекистон ва Россия ўртасида иқтисодий ҳамкорликни янада мустахкамлаш борасида Ўзбекистон Республикаси Президенти Шавкат Мирзиёевнинг стратегиясига ҳамоҳанглиги билан аҳамиятлидир.\nШунингдек, Ўзбекистон агробизнес ва товар ишлаб чиқарувчилар учун Россиядек кенг бозорда ўз харидорлари сафини кенгайтиришларига ҳизмат қилади.


Ўзбекистондаги энг қиммат ОТМлар рўйхати эълон қилинди | Qalampir.uz\nЎзбекистондаги энг қиммат ОТМлар рўйхати эълон қилинди\nЖамият\t17 Декабрь 2019 14:47 8709\nДавлат тест маркази томонидан Ўзбекистон Республикасидаги бир йиллик контракт нархи энг қиммат ОТМлар рўйхати эълон қилинди.\nРўйхатда Акфа университи 58 миллион сўм йиллик контракт тўлови билан етакчилик қилмоқда.\nМазкур олий ўқув юртининг яна бир жиҳати талабалар бу ерда 6 йил таҳсил олади. Дарслар инглиз тилида олиб борилади. ОТМда фундаментал, тиббий, аниқ ва гуманитар фанлар бўйича юқори малакали мутахассисларўқитилади.\nМосква давлат Халқаро муносабатлар институтининг Ўзбекистондаги филиали 52 миллион 230 минг сўм билан рейтингда иккинчи ўринни банд қилиб турибди. МГМИОда “Бизнес ахборот” ва “Юриспруденция” йўналишлари бўйича жорий йилнинг сентябрь ойидан дарслар бошланган.\nКучли учликка Инҳа 30 миллион сўм билан нуқта қўйди.\nМазкур ОТМ 2014 йил октябрь ойидан “Компьютер инжиниринги” ҳамда “Дастурий инжиниринг” йўналишлари бўйича талабаларни ўқитмоқда.\nРейтингда тўртинчи ўринни эгаллаган Вэстминстернинг ҳам йиллик контракт тўлови 30 миллион сўм. Вэстминстерда Ўзбекистон ва бошқа давлатлар фуқаролари учун иқтисодиёт, менежмент ва ахборот технологиялари йўналишларида талабаларга халқаро миқёсда тан олинган олий маълумот берилади.\nСингапур менежментни ривожлантириш институтида (MDIS in Tashkent) бир йиллик тўлов 28 миллион 800 минг сўм.\nТурин политехника университетида бир йиллик таълим нархи 28 миллион 500 минг сўм.\nТошкент шаҳрида ўтган йил фаолиятини бошлаган Пучон университетида йиллик контракт нархи 28 миллион 250 минг сўм.\nПойтахтдаги Вебстер университети филиали 27 миллион 400 минг сўм билан рўйхатда саккизинчи ўринда.\nТошкентдаги Еожу техника институтида йиллик таълим нархи 26 миллион сўм.\nАмити университетининг Тошкентдаги филиали (Amity university Tashkent)да бир йиллик ўқиш нархи 25 миллион 350 минг сўмни ташкил этади.\nОТМлар контракт нархи\n24 Сентябрь 11:27 137568\n24 Сентябрь 15:09 40599\n25 Сентябрь 18:04 24446\n23 Сентябрь 11:54 23547\n23 Сентябрь 13:09 22765


Бош прокурор: Р. Қодиров озод этилиши мумкин. Бунинг учун эса... - Халқ сўзи\nБош прокурор: Р. Қодиров озод этилиши мумкин. Бунинг учун эса...\n17:44 28 Июнь 2018 Сиёсат\nОлий Мажлис Сенатининг ўн бешинчи ялпи мажлисида сенаторлар Р. Қодиров ва бошқаларга нисбатан қўзғатилган жиноят иши бўйича тергов ҳаракатлари билан боғлиқ саволлар берди. Бу ҳақда ЎзА ёзмоқда.\nСаволлардан бири собиқ бош прокурор Р. Қодировга нисбатан қўзғатилган жиноят ишининг қандай кетаётгани ҳақида бўлди.\nБунга жавобан Бош прокурор О.Муродов айни пайтда Р. Қодиров ва бошқаларга нисбатан қўзғатилган жиноят иши бўйича тергов ҳаракатлари давом этаётганини маълум қилди.\nЖиноят-процессуал қонунчилик нуқтаи назаридан тергов тафсилотлари ошкор этилмайди.\nФуқароларга шуни етказиб қўйиш керакки, деб қайд этди Бош прокурор, бу каби жиноят ишлари қўзғатилишидан мақсад – бунга йўл қўйган шахсларни қамаш эмас, балки етказилган зарарни ундириш. Бошқача айтганда, улар еган нарсаларини жойига қўйиб қўйса, қамоқдан озод қилиниб, қўйиб юборилиши ҳам мумкин.\n#Р. Қодиров ва бошқаларга нисбатан қўзғатилган жиноят иши


Сирдарё вилоят «Агрокимёхимоя«\nхудудий акциядорлик жамияти акциядорлари диккатига !\nСирдарё вилоят «Агрокимёхимоя» худудий акциядорлик жамияти акциядорларининг навбатдан ташкари умумий йигилиши 2017 йил 3 февраль куни соат 11.00 да, Гулистон шахри, Бирлашган кучаси 66-уй, жамият мажлислар залида утказилади.\nАкциядорларни руйхатга олиш соат 10.00 дан бошланади.\n1.Жамият Кузатув кенгаши аъзолари янги таркибини сайлаш.\n2.Жамият Тафтиш комиссияси аъзолари янги таркибини сайлаш.\n3.Жамият Ижроия органи аъзоларини сайлаш.\n4.Жамият Кузатув кенгаши, Тафтиш комиссияси хамда ижроия органи Низомларини тасдиклаш.\n5.Кузатув кенгашининг харажатлар сметасини тасдиклаш\n6.Сирдарё вилоят «Агрокимёхимоя» ХАЖ тасисчилигида Околтин туман, Шодлик КФЙ, А.Тоиров СИУ худудида минерал угитлар, кимёвий препаратлар ва бошка кимёвий махсулот етиштириб берувчи «Околтин кимё агросервис» МЧЖ ташкил этиш.\nЖамият акциядорларининг навбатдан ташкари умумий йигилишини утказилиши хакида хабар килиш учун жамият акциядорлари реестри 2017 йил 25 январь холатига тузилди, йигилишни утказиш учун 2017 йил 31 январь холатига тузилди.\nАкциядорлар реестрини ёпишга карор килган жамиятнинг ваколатли органи: Кузатув кенгашининг 2017 йил 20 январь кундаги навбатдан ташкари йигилиши карори.\nАкциядорлар Умумий йигилишига шахсини тасдикловчи хужжат (паспорт) билан, вакиллар амалдаги конунчиликда белгиланган тартибда ишончнома билан келишлари суралади.\nАкциядорлар Умумий йигилишга тайёргарлик куриш борасида кун тартибидаги масалалар буйича материаллар билан танишиш учун вилоят «Агрокимёхимоя» ХАЖ бухгалтериясига хафтанинг душанбадан жумагача соат 8-30 дан 17-30 гача куйидаги манзил: Гулистон шахри, Бирлашган кучаси 66 уй,телефон (8 367) 225-29-59 телефон ракамларига мурожаат этган холда танишишлари мумкин.


ЭКСПОРТ ҲАЖМИ ОРТМОҚДА - Ўзбекистон овози газетаси\nБухорода фаолият юритаётган масъулияти чекланган жамияти шаклидаги «Gala River» Ўзбекистон – Қозоғистон қўшма корхонаси йилдан-йилга ривожланмоқда.\nҚишлоқ хўжалиги маҳсулотлари, жумладан, узумни қайта ишлайдиган мазкур корхона цехларидаги замонавий асбоб-ускуналар иш унумдорлигини янада оширишга хизмат қилаётир. Шу жиҳатдан корхона учун 2018 йил ўзига хос янгиланиш даври бўлди.\n— Мамлакатимизда тадбиркорликни қўллаб-қувватлаш доирасида кичик бизнес учун қулай инвестициявий муҳит яратилгани ишлаб чиқаришни ривожлантириш лойиҳаларини амалга оширишда муҳим омил бўлмоқда, — дейди «Gala River» қўшма корхонаси раҳбари Ҳайит Шеров. — «Асака банк»нинг Бухоро филиали орқали Осиё тараққиёт банки линияси бўйича олинган 1,1 миллион АҚШ доллари миқдоридаги имтиёзли кредит маблағи ҳисобидан 2018 йил февраль ойида Италиянинг узум шинниси ишлаб чиқариш технологияси ўрнатилди. Орадан олти ой ўтгач, узумни бирламчи қайта ишлаш линияси ҳам технологик янгиланди. Бунинг самарасида корхонанинг қайта ишлаш қуввати 7 минг тоннадан 12 минг тоннага ошди. Меҳнат унумдорлиги ўсди. Ишчи-мутахассисларга янада қулай меҳнат шароити яратилди.\nЭнг муҳими, маҳсулот сифати кескин яхшиланди. Энергия тежамкор технологиялар харажатни камайтириши эвазига унинг таннархи барқарорлашди. Булар, табиийки, ишлаб чиқарилаётган узум шиннисининг жаҳон бозорида рақобатбардошлигини таъминлаётир. Натижада корхонанинг экспорт салоҳияти ортмоқда. Ишлаб чиқарилаётган маҳсулот тўлиқ экспорт қилинмоқда.\nЎтган йили корхона қозоғистонлик буюртмачи шерикларга 1 миллион 984 минг АҚШ доллардан зиёд узум шинниси экспорт қилди. Бу олдинги йилдагидан 867 минг 774 АҚШ долларига кўпдир. Бошқача айтганда, корхонада экспорт ҳажми бир йилда 70 фоиз ошган.\n«Gala-River»нинг 50 кишидан иборат жамоаси янада юқори натижаларга интилмоқда. Бунда ишчи-мутахассисларнинг ўз ишини пухта ўзлаштиргани ва пировард меҳнат натижасидан манфаатдорлиги ошиб бораётгани муҳим аҳамиятга эга.\nМазкур корхонада шерик ишончи ҳамиша қадрли, деган шиорга амал қилинади. Шунинг учун қайта ишловчилар қозоғистонлик ҳамкорлар ишончини қозониб келмоқда. Жамоа жорий йилда камида 2,3 миллион АҚШ доллари миқдорида узум шинниси экспорт қилишни режалаштирган.


Ёлғончиликнинг қабоҳати « Ўзбекистон Халқ Ҳаракати\n03 October 2017 - 7:00\nИбн Масъуддан (Аллоҳ ундан рози бўлсин) ривоят этилишича, Пайғамбаримиз алайҳиссалом шундай деган: “Тўғри сўзлиликдан зинҳор айрилмангиз. Чунки тўғри сўзлилик инсонни яхшиликка, яхшилик эса Жаннатга олиб боради. Инсон тўғри сўз сўйлагани муддатча, тўғрилик йўлида юргунча, Аллоҳ қатида у тўғри ўлароқ ёзилади. Ёлғончиликдан эҳтиёт бўлинг. Чунки ёлғончилик инсонни ёмонликка, ёмонлик эса Жаҳаннамга судрайди. Инсон ёлғон сўйлаб–сўйлаб, ёлғон орқасидан чопа–чопа, Аллоҳ наздида ёлғончи ёзилади”.\nИбн Масъуд (ундан Аллоҳ рози бўлсин) дейди: “Мунофиқни шу уч нарсадан таниймиз: у гапирса, ёлғон гапиради, берган сўзини тутмайди, шартномасига содиқ қолмайди”.\nҲолбуки, Аллоҳу Таолонинг шу оятлари мавжуд: “Улардан баъзилари “агар У бизга фазлидан эҳсон этса, ямин бўлсинки, садақа берамиз, солиҳлардан бўламиз”, дейдилар. Аммо Аллоҳ уларга эҳсон қилганда, Унга тескари буриладилар, бахиллик қиладилар. Сўнггида, Аллоҳга берган ваъдаларини бажармагани ва ёлғон сўйлаганлари учун Унинг ҳузурига чиқадиган Кунгача уларнинг қалблари нифоққа айлантирилди” (“Тавба”, 75–77).\nМаликка кўра, Ҳазрат Луқмондан “сени бу даражага юксалтирган нарса нима?” деб сўралганида, у: “тўғри сўйламоқ, омонатни жойига бермоқ, беҳуда нарсалардан узоқ турмоқ” деб жавоб берди.\nСафвон бин Салимнинг айтишига кўра, бир киши Пайғамбаримиз алайҳиссаломдан: “Мўмин одам қўрқоқ бўлиши мумкинми?” деб сўраганида, Пайғамбаримиз алайҳиссалом “Ҳа, бўлиши мумкин” деб жавоб беради. Унинг “Мўмин хасис бўлиши мумкинми?” деган саволига ҳам Пайғамбаримиз алайҳиссалом “Бўлиши мумкин” дейди.\nАммо одамнинг “Мўмин ёлғончи бўлиши мумкинми?” деган саволига Пайғамбаримиз алайҳиссалом “Йўқ, мўмин ёлғончи бўла олмайди” деб жавоб берган.\nУббода бин Самитдан (ундан Аллоҳ рози бўлсин) ривоят этилишича, Пайғамбаримиз алайҳиссалом шундай деган:\n“Сизлар ўз номингиздан шу олти жиҳатга кафолат берсангизлар, мен ҳам сизларга Жаннатга кафолат бераман:\n1.Гапирганда тўғри гапирингиз.\n2.Берган сўзингизни тутингиз.\n3.Олган омонатингизни жойига беринглар.\n4.Адаб ерларингизни (зинодан) сақлангиз.\n5.Нигоҳларингизни (боқишларингизни) эҳтиёт қилингиз\n6.Қўлларингизга ҳоким бўлингиз”.\nКўриб турибсизки, Пайғамбаримиз алайҳиссалом бутун яхшиликларни бу олти жиҳатда тўплаган.\nҲадиснинг илк моддаси бўлган “Гапирганда тўғри гапирингиз” моддасига Калимаи–тавҳид ва бошқа тўғри сўзлар киради. Яъни, инсон “ла илаҳа иллоллоҳ” шаҳодатини айтганда ҳам ўзига нисбатан, ҳамда инсонларга нисбатан тўғри сўйлаган бўлади.\nҲадиснинг иккинчи моддаси “Берган сўзингизни тутингиз”дир. Яъни “Ҳам Аллоҳга, ҳам инсонларга берган сўзингизни тутинг” дейилмоқда. Қулнинг Аллоҳга берган сўзини тутиши – ўлимига қадар мўмин бўлиб қолишидир. Қулларга берган сўзларни тутиши ҳам берган бутун сўзларни тутишидир.\nҲадиснинг учинчи моддаси бўлган “Олган омонатингизни жойига беринглар”нинг маъноси шу: инсонда икки хил омонат бор. Аллоҳга ва инсонларга бўлган омонатлардир. Қул билан Аллоҳ орасидаги омонат – Аллоҳнинг қулга юклагани фарзларидир. Қул буларни ўз вақтида адо этиши шарт.\nҚул ва бошқа инсонлар орасидаги омонат, бу бир кишидан олгани ёки бировга бериши керак бўлган нарсалардир. Қул бу омонатларга содиқ қолиши шарт.\nҲадиснинг тўртинчи моддаси бўлган “Адаб ерларингизни сақланг”га келсак, бу икки турлидир. Биринчиси, инсоннинг адаб жойларини ҳаромдан ва шубҳали ҳолатлардан сақлаши, иккинчиси адаб жойларини бошқаларнинг кўзидан сақлашидир. Зотан, Пайғамбаримиз алайҳиссалом бу хусусда “Қараган ҳам, кўрсатган ҳам малъундир” дегандир.\nБунга кўра, мусулмон киши таҳоратини бузар экан, номаҳрам эркак ва хотинларнинг номаҳрам жойларини кўрмаслик учун диққат этишлари лозим.\nҲадиснинг бешинчи моддаси “Нигоҳларингизни (боқишларингизни) эҳтиёт қилингиз”нинг маъноси: бошқаларнинг адаб жойлари каби, хотинларнинг ҳалол бўлмаган гўзал ерларига ҳам шаҳватли нигоҳ билан қарамасликдир. Шунингдек, дунёга ҳам шаҳват билан боқмаслик керак.\nАллоҳу Таоло шундай буюради: “Сиз кўзларингизни уларнинг (кофирларни) фитнага солиш учун берилган завжаларга ва дунёвий гўзалликдан иборат зийнатларга кўз тикманглар” (“То–ҳа”, 131).\nҲадиснинг олтинчи моддаси бўлган “Қўлларингизга ҳоким бўлинглар”нинг маъноси, “мол–мулк бўлсин, бошқа нарса бўлсин–ҳаромга қўл теккизма” деганидир.\nҲузайфа бин Яманий (ундан Аллоҳ рози бўлсин)дейдики: “Пайғамбаримиз замонида одам бир марта ёлғон сўйласа, У мунофиқ ҳисобланар эди. Энди эса, ҳар бирингиздан кунда ўн карра ёлғон сўз эшитаяпман”.\nСамура бин Жундуб (ундан Аллоҳ рози бўлсин) шундай ҳикоя қилади: “Пайғамбаримиз алайҳиссалом ҳар бомдод намозидан кейин саҳобийларидан “орангизда бу кеча туш кўрган борми?” деб сўрар эди. Ва саҳобийларнинг тушларини ўзича йўримлар эди. Бир куни эрталаб, Пайғамбаримиз алайҳиссалом биздан яна “орангизда туш кўрган борми?” деб сўради. Биз “йўқ” деб жавоб бердик. Шунда Пайғамбаримиз:\nЛекин мен бугун шундай туш кўрдим. Тушимда икки киши қўлимдан тутиб “қани, кетайлик!” дедилар. Улар билан бирга анча юргандан сўнгра тақир бир майдонга чиқдик. У ерда икки кишини кўрдик: биттаси ерда ётарди, иккинчиси унинг ёнида тик турарди. Ва қўлидаги бир тош парчаси билан ётган одамнинг бошига урарди, тош увалаб кетганда, у одам янги бир тош олиб келиб, ётган кимсанинг бошига уришда давом этарди. Мен “субҳаноллоҳ” бу не ҳолдир?” дедим. Аммо ёнимдагилар “қани, кетайлик” дейишди ва биз йўлимизда давом этдик. Бир оз сўнгра биттаси чалқанча ётган, иккинчиси устида туриб, қўлидаги чангални одамнинг оғзига солиб, уни лунжининг бир тарафини қулоғи орқасигача йиртар эди. Кейин лунжининг иккинчи тарафини айни шаклда қулоғигача йиртарди. Бу орада илк йиртилган лунжи битиб, янгиланар эди. Ва йиртиш янгидан бошланарди. Мен яна “субҳаноллоҳ, бу нимаси?” дедим. Аммо йўлдошларим “қани, бу ердан кетайлик” дейишди ва биз йўлда давом этдик. Бир оз сўнгра худди тандирга ўхшаган оғиз тарафи тор, туби кенг, катта хум кўрдик. Унинг оғзидан қарадик, ичида яланғоч эркак–хотинлар бор эди. Улар бу хумнинг тагидан ёқилган олов уларни ялай бошлаганида оловдан қочиб, бу хумнинг оғзига қараб тирмашардилар. Оташ уларнинг вужудларини қамраганида, улар овози борича фарёд этишарди. Мен яна “субҳаноллоҳ, бу нимаси?” дедим. Ёнимдагилар “қани, кетайлик” дейишди ва биз йўлимизда давом этдик. Бир оз сўнгра олдимизга кенг бир дарё чиқди. Суви қон каби қип–қизил эди. Дарёда бир одам сузарди, у қирғоққа етиб келганда, қўлига чағир тошларни тўплаган бир одам уни кутиб оларди. Ва сузаётган одам унга қараб оғзини очар, у ҳам унинг оғзига чағир тошлардан биттасини қўярди. Мен буни кўриб, “субҳаноллоҳ, бу не бўлди?” дедим. Ёнимдагилар эса “юр, бу ердан кетайлик” дедилар. Ва биз бироз юргандан сўнг, бир одамни кўрдик. У бир олов атрофида айланиб юрарди. Мен яна “субҳаноллоҳ, бу не ҳолдир?” дедим. Ёнимдагилар эса “қани, кетайлик” дейишди ва бир оз юргандан сўнг бир боғчага келдик. Боғчада баҳорнинг бутун манзаралари бор эди, боғча ўртасида узун бўйли бир одам турарди. У нинг атрофини бизлар ҳеч кўрмаган жуда кўп ёш болалар ўраб олишганди. Мен “субҳаноллоҳ, бу ким бўлди?” деб сўрадим. Йўлдошларим “юр кетайлик” дейишди. Ва биз бир оз сўнгра ҳеч қачон кўрмаганимиз бир улкан ва гўзал дарахт ёнига бордик. Дарахтга тирмашиб, деворлари олтин ва кумуш ғиштлардан ўрилган бир шаҳар дарвозаси олдида пайдо бўлдик. Дарвозани тақиллатдик, дарвоза очилиб, ичкарига олиндик. Мен бир уйга кирдим. Йўлдошларим мени бу уйдан чиқариб, ундан ҳам гўзалроқ бир уйга олиб бордилар. Бу уйни томоша қилар экан, кўзим осмонда булут каби кезиб юрган оппоқ бир кўшкка тушди. Йўлдошларим менга “бу сенинг уйинг” дедилар. Мен улардан “бу уйга кирайинми?” деб сўрадим. Йўлдошларим “йўқ, ҳозир эмас, келажакда кирасан” дейишди. Шунда мен улардан “жуда ғалати нарсалар кўрдим, нима булар?” деб сўрадим. Улар менга шундай дедилар: “Илк кўрганинг бошига тош билан урилаётган кимса, Қуръонни билгани ҳолда, уни ўқимаган, фарз намозларини қилмасдан уйқуга чўккан бир кимса эди. Лунжилари қулоқларигача йиртилган киши – ёлғончи одам эди. Уйидан чиқиб гапирган ёлғонлари, дарров дунёга ёйиларди. Тандирга ўхшаган улкан хум ичида кўрганинг кимсалар – зино ишлаган хотин ва эркаклар эди. Қизил сувли дарёда сузган одам – фоиз олган кимсадир. Оловнинг атрофида кезган киши – Жаҳаннам муҳофизи Малик эди. Боғчада кўрганинг узун бўйли киши Иброҳим алайҳиссалом эди. Пайғамбар атрофидаги болалар эса ҳали фитрий хусусиятларини йўқотмаган бутун болалардир. Сенинг шаҳарда кўрганинг илк уй мўминларнинг Жаннатдаги уйи эди. Иккинчи кўрганинг шаҳидларники эди. Биз эса, мен Жаброилман, дўстим эса Мекоилдир” дейишди менинг йўлдошларим” дея ҳикоясини битирди Расулоллоҳ алайҳиссалом.\nСаҳобийлардан бири: “Мушрикларнинг болалари қаерда бўлди?” деб сўради. Пайғамбаримиз алайҳиссалом “Иброҳим алайҳиссаломнинг атрофидаги болалар мушрикларнинг болаларидир” деб жавоб берди.\nБу хусусда турли ривоятлар бор. Баъзилар “мушрикларниннг болалари Жаннатликларнинг хизматкори бўлажак”, деса, баъзилари “улар Жаҳаннамлик бўлажак” дейишади.\nТўғрисини Аллоҳу Таоло билади.\nИбн Масъуд (ундан Аллоҳ рози бўлсин) дейди: “Энг тўғри сўз Аллоҳнинг каломидир. Энг қийматли сўз Аллоҳни зикр этмакдир. Энг ёмон кўрлик – қалб кўрлигидир. Оз бўлиб, етарли бўлган нарса, кўп бўлиб, йўлдан оздирган нарсадан афзалдир. Энг оғир пушаймонлик қиёмат куни пушаймонлигидар. Энг хайирли бойлик –кўнгил бойлигидир. Энг фойдали озиқ – тақводир. Ёшлик бир нави телбаликдир. Энг хайирсиз қозонч (ютуқ) – фоиз қозончидир. Тил билан ишланган гуноҳларнинг энг каттаси – ёлғончиликдир”.\nПайғамбаримиз алайҳиссалом шундай дейди: “Ёлғон фақат шу ҳолатда мумкин:\n1.Урушда. Уруш ҳийлага таянади.\n2.Икки кишини яраштирмоқ учун.\n3.Эр–хотиннинг орасини тузатмоқ учун”.\nТобииндан бир зот дейди: “Тўғрисўзлилик валийларнинг зийнати, ёлғончилик эса ёмонларнинг хусусиятидир. Зотан, Аллоҳу Таоло Қуръони Каримнинг жуда кўп жойларида тўғриликни мадҳ этади: “Бу кун тўғриларга (уларнинг) тўғриликлари фойда келтирадиган кундир” (“Моида” сураси, 119).\n“Эй, мўминлар, Аллоҳдан қўрқингиз ва тўғрилар билан бирга бўлингиз” (“Тавба” сураси, 119).\n“Тўғри хабар келтирган ва тўғри хабарни тасдиқ этган кишилар борку, тақво соҳиблари ана ўшалардир. Аллоҳ наздида не тиласалар уларга берилажак” (“Зумур” сураси, 33).\n“Лаънат бўлсин ўша ёлғончиларга!” (“Зариёт” сураси, 10).\n“Ўзи исломга даъват этилган ҳолда, Аллоҳга қарши ифтиро этади. Унинг номидан ёлғон уйдирган кимсадан ҳам золимроқ ким бор? Аллоҳ золимларни ҳидоятга эриштирмас” (“Софф” сураси,7)”.


Айни дамда: Юлдуз, Озода+Мунис ва Феруза Жуманиёзовалар - 13 Февраля 2014 - Sayyod.com\nБош сахифа » 2014 » Февраль » 13 » Айни дамда: Юлдуз, Озода+Мунис ва Феруза Жуманиёзовалар\n-Айни дамда Юлдуз Усмонова ижодий жамоаси унинг "Кетди-кетди" қўшиғига клип суратга олиш учун Сўқоққа йўналган. Суратга олиш ишлари деярли бир хафтага чўзилиши мумкин.\nВоқеа жойида сайтимиз жамоамиздан вакиллар ишламоқда.\n-Озода Саидзода @ozodasaidzoda твиттерда ўта актив! Ох бу учирма гаплару, отилаётган коптокчалар! Ким ғишт, ким тош ким шлакоблок отадию, Озода эса рангго ранг коптоклар, сакраб-сакраб юрибдию))\nКоптоклар ранглари долзарб! Хеч ким қолиб кетмаяпти! Хаммаси бор!)) Кузатиш бирам мароқли))\nСанъатда камдан кам одамларни тан оладиган Озода хозирги долзарб ёшлардан Муниса Ризаевани ва Шохжахон Жўраевни тан олиб уларни қўллаб-қувватлаётганини кўряпмиз.\nОзода: Муниса чипталарини хозирданоқ олишга улгуриш керак, Ўзб шоусида бунақаси бўлмаган!\nШохжахон Жўраевни концертини ўзгача қўллаб-қувватлаётган Озода, твиттерда Зохиршох билан ёзувлари роса чиқишган. "Акааа обташееенг"дан қўнғироқ бўлиб қолмаслиги учун улардан сурат қўймадим, яхшиси ўзингиз ўша ердан гувох бўлганингиз яхшироқ))\nХуллас, твиттер яна зериктирмаяпти, фақатгина қахрамонлар ўзгарган, оловлар эса алангаланмоқда. Ишқилиб бахайр бўлсин))\nИлк Сардор Рахимхон концертидан жонли репортажимизни изохлаб турган Озодадан шу кунги мехмон санъаткорларга пичинг гаплару учар маънолар етарли бўлди . Уни Озоданинг профилидан кўриб танишсангиз бўлади.\nОзоданинг твиттердаги фаолияти давомида яна бошқа қизиқ нарсалар билан хам танишишингиз мумкин.\n-Феруза Жуманиёзова эртанги 14 февраль кунидаги таваллуд айёмига ўзгача тайёрланмоқда! Бу кун нафақат у учун, балки бошқалар учун хам унутилмас тарзда ўтиши кутилмоқда. Барча сирларни очиқлай олмаймиз. Эртага сайтимиз жамоаси хам мехмон ва хам хизматда. Воқеа жойидан балки онлайн хам бўлар))\nБўлим: Yangiliklar | Чоп этди: Sayyod | Теглар: Ozoda Saidzoda, Feruza Jumaniyozova, Zohir Shoh Jorayev, Yulduz Ibragimovna Usmonova, Shoh Jahon Jo'rayev, Munisa Rizayeva\n1 Sabriyya (13-Фев-2014 19:16)\nFeruza Jumaniyozovani tabriklayman kutilayotgan ayyomi bilan onlayn reportaj bo'lsa nur ustiga a'lo nur bo'lardi hech bolmasa foto bolsaxam maylidi\n2 Озодбек_тошкент (14-Фев-2014 01:05)\nozoda yangi albomni kutyapmiz orziqib\n3 Ilhom (14-Фев-2014 03:22)\nUzbek sanatkorlari ichida xakikiy ovoz bilan jivoydan kurkmaydigan Ozoda Saidzoda va Otabek Muxammadzoxidlarga.omad xamisha bor bulinglar\n4 Rj_Ranoshka (14-Фев-2014 05:33)\nMunisa Rizaevani Juda ham yoqtiraman.Munisa Jentelmen Lady man uchun Kansertlarida omad\n5 sevinch (14-Фев-2014 11:31)\n6 zaya (15-Фев-2014 16:52)\nxa tugri Ozoda opa twitterda uta aktiv)))\n7 FERUZA (25-Фев-2014 11:03)\nЮлдуз опага Озодо опага омад.


Аграр соҳа истиқболи йўлида | Ўзбекистон "Адолат" социал-демократик партияси\n15 Декабрь, 19:49 • Муносабат, Наманган вилояти, Янгиликлар • 211 марта кўрилди • Комментариев к записи Аграр соҳа истиқболи йўлида нет\nЎтган ҳафтада мамлакатимизда илк бор Қишлоқ хўжалиги ходимлари куни умумхалқ байрами сифатида нишонланди. Шу муносабат билан нафақат пойтахтда, балки вилоятлар ва туман марказларида, қишлоқларда ҳам тантаналар бўлиб ўтди. Ушбу тадбирларда халқимиз миришкор деҳқон ва фермерларга, сувчи ҳамда ирригаторлар, механизатор ва агрономлар, қайта ишлаш саноати ходимларига ўзининг юксак даражадаги эҳтиромини изҳор этди.\nАйниқса, Президентимиз Шавкат Мирзиёевнинг байрамга бағишланган тантанали маросимдаги нутқи кенг жамоатчиликда катта қизиқиш уйғотди. Давлатимиз раҳбари ўз нутқида аграр соҳани мамлакат иқтисодиётининг етакчи тармоқларидан бирига айлантириш юзасидан долзарб вазифаларни белгилаб берди. Энди биз уларни бажариш юзасидан чора-тадбирларни белгилаб, астойдил меҳнат қилишимиз талаб этилади.\nКейинги йилларда мамлакатимиз иқтисодиёти жадал суратларда ривожланмоқда. Мамлакатимиз раҳбарияти ҳам бу масалага жиддий эътибор қаратмоқда. Чунки қишлоқ хўжалиги маҳсулотлари етиштиришни кўпайтириш аҳоли турмуш даражасини юксалтиришда, озиқ-овқат хавфсизлигини таъминлашда, экспорт салоҳиятини оширишда муҳим аҳамият касб этади. Бунга эришиш учун мулкдорларнинг янги, замонавий тафаккурга эга синфини шакллантириш, уларга кенг миқёсда ҳақиқий мустақиллик бериш, айни пайтда ҳуқуқий ҳимоясини янада кучайтириш зарур бўлади.\nШуни айтиш керакки, соҳани ривожлантириш учун айни пайтда етарли ҳуқуқий асослар мавжуд. “Фермер хўжалиги тўғрисида”ги ва “Деҳқон хўжалиги тўғрисида”ги қонунлар бунга мисол бўла олади. 2017 йилнинг ўзида яна 5 та қонун, 20 дан ортиқ Фармон ҳамда қарорлар қабул қилингани ҳам соҳа равнақи ҳақида ғамхўрликдан далолатдир. Натижада Қишлоқ ва сув хўжалиги вазирлиги фаолияти такомиллаштирилди, Ўзбекистон Фермерлари кенгаши Ўзбекистон Фермер, деҳқон хўжаликлари ва томорқа ер эгалари кенгаши сифатида қайта ташкил қилинди, шунингдек, иккита янги қўмита ҳамда учта уюшма тузилди.\nАйниқса, 9 октябрдаги “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида”ги Фармонни аграр соҳадаги ислоҳотларнинг мантиқий давоми сифатида баҳолаш мумкин. Чунки ушбу ҳужжат қишлоқ мулкдорларининг ҳуқуқ ҳамда ваколатларини кенгайтирди, ер-сув ресурслари ва яратилган ишлаб чиқариш салоҳиятидан унумли фойдаланиш туфайли юқори иқтисодий кўрсаткичларга эришиш йўлини очди. Бу эса ўз навбатида қишлоқ инфраструктурасини янада жадал ривожлантириш, аҳоли бандлиги масалаларини ҳал этишда муҳим аҳамият касб этади. Бу борада халқ депутатлари, маҳаллий кенгашлари депутатлари зиммасига ҳам катта масъулият юкланади. Чунки келгуси йилдан бошлаб фермер хўжаликларининг ер участкаларидан фойдаланиш самарадорлиги ҳар чоракда халқ депутатлари туман Кенгашларида муҳокама қилиб борилади. Мақсад – халқнинг катта бойлиги ҳисобланмиш ердан унумли фойдаланиш, унинг ҳар бир қаричини юқори даромад манбаига айлантиришдир.\nПрезидентимизнинг 2017 йил 1 июндаги “2017 йилда бошоқли дон экинларидан бўшайдиган майдонларга такрорий экинларни жойлаштириш, экиш учун талаб этиладиган моддий-техника ресурсларини ўз муддатида етказиб бериш чора-тадбирлари тўғрисида”ги қарори ҳам соҳада катта ўзгариш ясади. Ушбу ҳужжатда белгиланган вазифаларни бажариш асносида мамлакатимизда биринчи марта бир миллион гектардан ортиқ ерда такрорий экинлар жойлаштирилди. Бу ҳар томонлама катта аҳамиятга эга воқеадир. Биринчидан, аҳоли дастурхонига хилма-хил маҳсулотларни янада кўпроқ етказиб бериш имконияти юзага келади. Иккинчидан, деҳқонларимиз ҳам иқтисодий жиҳатдан ўзларини ўнглай оладилар. Чунки анъанавий экинлар ҳосилига нисбатан такрорий экин сифатида етиштирилган озиқ-овқат маҳсулотлари уч-тўрт марта кўп даромад келтиради.\nШу кунларда ҳар бир жамоада 2017 йил якунлари сарҳисоб қилиниб, янги йил марралари белгиланмоқда. Биз ҳам фаолият якунларидан мамнунмиз. Мен раҳбарлик қилаётган “Мирзааҳмад ота ўғли Нурмуҳаммад” кўп тармоқли фермер хўжалиги иқтисодий жиҳатдан тобора ривожланиб бормоқда. Ихтиёримизда 62 гектар ер бор, пахтачилик ва ғаллачилик қатори чорвачилик, паррандачилик, балиқчилик, асаларичилик билан шуғулланамиз. Тикувчилик цехи, савдо ва маиший хизмат кўрсатиш тармоқлари ҳам бор.\nБу йилги эришган натижаларимиз ёмон эмас. Аммо, олдинда ҳали қилинадиган ишлар кўп. Шунинг учун биз ютуқлар билан кифояланмасдан, фойдаланилмаган имкониятларни ишга солиш, янада юқори иқтисодий кўрсаткичларни қўлга киритиш учун бутун куч-ғайратимиз ва билимимизни сафарбар этамиз.\nУйчи туман кенгаши депутати\nАграр соҳа истиқболи йўлида was last modified: Декабрь 15th, 2017 by matbuot\n« Камчиликларга чек қўйиш зарур Мезони йўқ хайру саховат »


Тилла зирак “операцияси”\nРукн 23 November 2017 15:33 355\nАёл кишининг қўлида ҳунаргинаси бўлса-да. Уй-рўзғор, ош-овқатдан ортганда қўли бўш қолмаса, хаёлида бекорчи ўйлар ғувилламаса. Ахир ҳамма бемаъни ишлар ана шу бекорчиликдан келиб чиқади-да.\nКамола Муртазоева (исм-фамилиялар ўзгартирилган) қизчасини боғчага ташлаб келди-ю, тағин ҳар кунгидек зерика бошлади. Ул-бул қилган бўлди-да, айланиб келиш мақсадида бинойидек кийиниб, кўчага отланди. Маҳаллани кезиб юриб, Чирчиқ шаҳридаги 24-мактаб олдидан чиқди. Ва негадир тўғри шу ёққа қараб юрди.\n– Мен иш сўраб келувдим, – деди ўзини директор ўринбосари Дилобар Ҳикматуллаева деб таништирган аёлга.\nДилобар опа раҳбар ҳузурига кириб чиқиб, ҳозирча бўш иш ўрни йўқлигини, агар ўзи ҳақидаги маълумотларни қолдирса, зарурат туғилса, уни чақиришларини билдирди.\n– Майли, – елкасини қисибгина эшикка йўналди Камола.\n– Синглим, тўхтанг, – деди Дилобар. – “Олтин диёр” кафесини биласизми?\n– Ҳа, жуда яхши биламан.\n– Шу ерда сизни дугонам кутиб олади, ҳозир қўнғироқ қилиб қўяман, мана бу атир-упаларни унга бериб кетсангиз, – дея Камоланинг қўлига 700 минг сўмлик пардоз маҳсулотлари солинган сумкани тутқазди.\nКамола мактабдан чиқаётиб, ҳовлида ёлғиз ўйнаб ўтирган қизчага кўзи тушди. Унинг қулоғида тилла зирак ялтирарди.\n– Исминг нима? – мулойим оҳангда саволга тутди у.\n– Фарангиз, – қўлини кўксига қўйиб салом берди ўқувчи қиз.\n– Бунча ширин экансан, – қизалоқнинг бошини силади Камола. – Ойинг сени расмга тушириб келишимни айтди, борасанми?\n– Билмадим, – нозиккина елкасини қисганча эшикка қаради қизалоқ. – Ойим устозим билан суҳбатлашиб ўтирибдилар, ҳозир чиқиб қоладилар, кейин бирга борайлик.\n– Мени ойингнинг ўзи юборди. Суҳбатлашгунимча қизимни суратга тушириб келинг, деди. Сени суратинг аълочилар доскасига қўйилар эмиш.\n– Ростданми, кетдик унда, – суюнганча қўлини бегона аёлга тутқазиб, сакраб-сакраб йўлга тушди Фарангиз.\n– Юр, анави скамейкада бироз ўтирайлик, оёғим оғриб қолди, – деди Камола бироз йўл юришгач.\n– Зиракларинг бунча чиройли, қимматми дейман-а? – ўтиришгач, тағин гап бошлади Камола.\n– Ҳа, дадам туғилган кунимга совға қилдилар, мени яхши кўрадилар-да, – бошини у ёқ-бу ёққа ташлаганча эркаланиб, мақтанди қизча бийрон-бийрон сўзлаб.\n– Бир кўрсам майлими, мен ҳам қизимга олиб бермоқчи эдим.\nҚизча ўз қўли билан зирагини ечиб берди. Камола эса оддий металдан ясалган сирғасини Фарангизнинг қулоғига тақиб қўйди.\n– Вой, ўлмасам, мана бу сумкани бериб келишим керак эди-ку, эсим қурсин, – Камола сакраб ўрнидан турди шошган киши бўлиб. – Сен шу ерда ўтириб тур, мен ҳозир келаман.\nУ шундай деганча, йўловчи такси тўхтатди-ю, ғойиб бўлди...\n“Ов”и юришганидан қувонган Камола ҳайдовчидан Рудакий кўчасидаги 15-мактабга элтишни сўради. “2-синф хонаси” деб ёзилган эшикни тақиллатди. Эшикни очган устозга коллеж талабаси эканини, амалиёт ўташ учун келганини билдирди. Аммо мазкур даргоҳда амалиёт ўташ учун коллеж раҳбарияти берган йўлланмаси бўлмаган кимсани ўқитувчи ичкарига йўлатмади.\nШундай бўлса-да, қўнғироқ чалиниб, ўқитувчи чиқиб кетгач, Камола синфга кирди-да, охирги партага бориб ўтирди. Атрофга аланглаб, ўзига мос “мижоз” қидира бошлади. Икки парта олдинда ўтирган ўқувчи – Маржонанинг қулоқларидаги тилла зиракни кўргач, секин унинг ёнига яқинлашди:\n– Мен амалиёт ўташ учун келганман, бу ерни ҳали яхши билмайман, менга ҳожатхонани кўрсатиб юбор, – дея ширинсўзлик билан ялинди у.\nҚизча “Хўп бўлади, юринг”, деганча “меҳмон”ни ортидан эргаштирди.\n– Ҳу ана, – Маржона ингичка кўрсаткич бармоқчаси билан тегишли томонни кўрсатди. – Мен дарсга кеч қолмай.\nАммо қизгина ортига бурилиши биланоқ Камола унинг билакчасидан маҳкам тутиб олди-да, ўзига яқинлаштириб:\nЗирагинг бунча чиройли, ечиб бер, яхшилаб томоша қилай? – деди.\nЙўқ, бермайман, ойим ҳеч кимга берма деганлар, – қизалоқ ниманидир сезгандай қўлини қаттиқ тортишга уринди.\nАгар қаршилик қилсанг, қулоқчаларинг билан қўшиб кесиб оламан!\nКамола энди қўрқитишга тушди, атрофга олазарак боққанча. Табиийки, муштдеккина қизгина тек турди-қолди. Фирибгар эса чиркин мақсадига эришди...\nБир кунлик “даромад” 1 миллион 700 минг сўм!\n“Қаҳрамон”имиз кун ботгунча ўзгаларнинг шунча қийматдаги буюмларини фирибгарлик, талон-тарож қилиш йўли билан қўлга киритди. Атир-упа ва икки жуфт олтин зиракларни Чирчиқ шаҳар марказий бозорига бориб пуллади.\nМақола аввалида аёл кишининг ҳунарли бўлиши лозимлигидан бежиз гап очмаган эдик. Чунки барча ёмонликларга бекорчилик сабаб бўлганидек, Камола Муртазоева ҳам бирор ҳунарнинг бошини тутиб, фойдали меҳнат билан шуғулланганида эди, ўзига ҳам, ўзгаларга ҳам жабр қилмаган бўлар эди.\nШу ўринда бу товламачи аёлнинг ҳаёт йўлига назар ташлайлик: муқаддам фирибгарлик ва ўғирлик жиноятларини содир этгани учун судланган ва амнистия актига асосан, тегишли жазодан озод қилинган. Бироқ у бундай инсонпарварлик тамойилларидан тўғри хулоса чиқариб, фойдали меҳнат билан шуғулланиш, фарзандига ҳалол луқма едиришни истамади. Аксинча, яна жиноятга қўл урди ва суд томонидан унинг жиноятига яраша жазо тайинланди.\nШу ўринда бир мулоҳаза. Ушбу воқеа тафсилотларидан кўриниб турибдики, фирибгар аёл қизалоқларнинг қимматли буюмларини турли йўллар билан қўлга киритишга ҳаракат қилган. Бу эса ўз ўрнида ота-оналар зиммасига янада масъулият юклайди. Улар фарзандларини мактабга юбораётганида зеб-зийнатларига эмас, дарсга нечоғлик тайёргарлиги, одоб-ахлоқига эътибор берсалар, фойдадан холи бўлмасди. Бу ҳам ўзларининг, ҳам фарзандларининг хавфсиз ва саломатлиги учун жуда муҳимдир.\nЖиноят ишлари бўйича Янгийўл туман суди судьяси,


Хитой ва Россия ҳарбий машқлар ўтказмоқда\nХитой ва Россия террорчилик ва айирмачиликка қарши кенг кўламли ҳарбий машқлар ўтказмоқда.\n“Тинчлик миссияси-2009” деб номланган беш кунлик машқлар Хитой шимол-шарқидаги Таонань ҳарбий полигонида ўтказилмоқда. Унда пиёда қўшинларидан ташқари жанговар учқичлар ва десант кучлари қатнашмоқда.\nМазкур машқлардан бир ҳафта муқаддам Хитойнинг Шинжон Уйғур муҳтор ўлкасида маҳаллий уйғурлар ва этник ханлар ўртасида тўқнашувлар рўй берди. Расмий маълумотларга кўра, Урумчидаги тартибсизлик оқибатида 200га яқин фуқаро нобуд бўлган.\nАйни пайтда Россия хавфсизлик кучлари Шимолий Кавказ, жумладан, Чеченистон, Доғистон ва Ингушетия республикаларида қуролланган ноқонуний гуруҳларга қарши амалиётлар олиб бормоқда.


Она табиат оқибат истайди\nЁқилган хазон тутунлари нафақат табиатга балки, одам саломатлигига ҳам жиддий зиён келтириши шубҳасиздир.\nХазон ёқилган вақтда қуриган барглар таркибидаги токсик газлар тутун шаклида атроф муҳитга тарқалади. Бу ҳолат инсон организмида нафас йўли яллиғланиши билан боғлиқ турли хасталиклар, шу жумладан, аллергик касалликларни келтириб чиқаради.\nАтмосферада заҳарли моддаларнинг кўпайиши катталар ҳамда болалар орасида кенг тарқалган бронхиал астма касаллигининг юзага келишига ҳам сабаб бўлади. Бу хасталикнинг асорати шу қадар жиддийки, у ногиронлик ҳолатига ҳам олиб келиши мумкин. Дарахт ва бута баргларида йил мобайнида транспорт воситалари, ишлаб чиқариш корхоналаридан ажралиб чиқувчи захарли газлар йиғилади. Хазонларга ўт қўйиш натижасида эса бебаҳо саломатлигимиз учун зарар бўлган заҳарли газлар ҳавога тарқалади. Энг ёмони заҳарли моддалардан иборат тутун ўпка орқали қонга сўрилади.\nХазон, қуриган барглар, шох-шабба ва чиқинди уюмларининг ўзбошимчалик билан ёқилиши натижасида атмосферада карбонат ангидрид ва бошқа заҳарли моддалар миқдорининг кескин ошишига сабаб бўлади. Хазонларни ёқмай белгиланган компост чуқурларга тўкилиши биринчидан, атроф-муҳит тозалиги, шунингдек юртдошларимиз саломатлигини сақлашда муҳим омил бўлиб хизмат қилади.\nЮқоридаги каби ҳолатларга йўл қўймаслик мақсадида вилоят Экология ва атроф-муҳитни муҳофаза қилиш бошқармасининг Фарғона шаҳрига бириктирилган давлат инспекторлари томонидан 70 та махалла фуқаролар йиғинларига тилхатлар тарқатилди. Фарғона шаҳар ободонлаштириш бошқармасига 2018 йил 2 октябр куни №02-1479-сонли хат билан мурожаат қилиниб, шаҳар ҳудудида куз мавсумида дарахт барглари ва битумларни очиқ аланга билан ёқиб юборилишининг олдини олиш бўйича Ободонлаштириш бошқармасининг ишчи ходимлари томонидан йиғилиш ўтказилиб, хар бир бригада ишчилари огоҳлантирилди, ҳар бир худудда тозалаш ва ободонлаштириш ишларидан чиққан маиший ва турли хил чиқиндиларни тўплаб туриб ёқиб юборилишини, белгиланмаган жойларга ташлаб кетишларининг олдини олиш бўйича хам тушунтиришлар берилди.\nҲурматли юртдошлар! Обод ва кўркам муҳитда соғлом, бахтли ҳаёт кечирар эканмиз, она табиат мусаффолигини асраш, уни келажак авлодга етказиш ҳар биримизнинг инсоний ва фуқаролик бурчимиз эканлигини унутмайлик.\nмуҳофаза қилиш бошқармасининг\nФарғона шаҳрига бириктирилган давлат инспекторлари.\n« Наманганда “HYUNDAI” автомобиль заводига тамал тоши қўйилди\nМеҳнат – инсонни саодатга етаклайди »